               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.3.2021
            COM(2021) 138 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την έγκριση της έναρξης διαπραγματεύσεων για συμφωνία μεταξύ της Ευρωπαϊκής Ένωσης και της Δημοκρατίας της Ανγκόλας σχετικά με τη διευκόλυνση των επενδύσεων

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               Στις 19 Δεκεμβρίου 2019 το Συμβούλιο εξέδωσε απόφαση
                  1
                σχετικά με την τροποποίηση των διαπραγματευτικών οδηγιών για τη διαπραγμάτευση συμφωνιών οικονομικής εταιρικής σχέσης με τις χώρες και τις περιφέρειες της Αφρικής, της Καραϊβικής και του Ειρηνικού στο βαθμό που εμπίπτουν στην αρμοδιότητα της Ένωσης (στο εξής: διαπραγματευτικές οδηγίες του 2019) Οι εν λόγω νέες διαπραγματευτικές οδηγίες επικαιροποίησαν την ευρεία εντολή και τις διαπραγματευτικές οδηγίες που εξέδωσε το Συμβούλιο στις 12 Ιουνίου 2002 (9930/02).

               Το τμήμα 6.2 πρώτο εδάφιο των τροποποιηθεισών διαπραγματευτικών οδηγιών ορίζει τα εξής: «Επενδύσεις. Σύμφωνα με τον στόχο του «περιορισμού και τελικά, της εξάλειψης της φτώχειας, σύμφωνα με τους στόχους της αειφόρου ανάπτυξης» (και βάσει των άρθρων 1, 29, 75 έως 78 και του παραρτήματος II της συμφωνίας του Κοτονού, καθώς και των σχετικών διατάξεων της διάδοχης συμφωνίας, μόλις αρχίσει να εφαρμόζεται) τα μέρη συμφωνούν να θεσπίσουν ένα πλαίσιο που θα διευκολύνει, θα αυξήσει και θα τονώσει αμοιβαία ωφέλιμες βιώσιμες επενδύσεις, λαμβανομένων υπόψη πολυμερών πρωτοβουλιών για τη διευκόλυνση των επενδύσεων. Αυτό το νομικό πλαίσιο θα βασίζεται στις αρχές της μη διάκρισης, της ανοιχτής προσέγγισης, της διαφάνειας και της σταθερότητας. Τα μέρη θα προωθήσουν την ανάπτυξη ελκυστικών και σταθερών επενδυτικών περιβαλλόντων μέσω της στήριξης σταθερών και διαφανών κανόνων για τους επενδυτές και θα επιδιώξουν τη βελτίωση της χρηματοοικονομικής ένταξης και της πρόσβασης σε χρηματοδότηση.»

               Η Ανγκόλα δεν είναι ακόμη συμβαλλόμενο μέρος της ΣΟΕΣ μεταξύ της ΕΕ και της ομάδας ΣΟΕΣ της ΚΑΜΑ
                  2
               , και η εν λόγω συμφωνία δεν περιέχει διατάξεις για τη διευκόλυνση των επενδύσεων.

               Σε κοινή δήλωση
                  3
                της 8ης Σεπτεμβρίου 2020, ο εκτελεστικός αντιπρόεδρος της Ευρωπαϊκής Επιτροπής κ. Valdis Dombrovskis και ο υπουργός Εμπορίου και Βιομηχανίας της Ανγκόλας, κ. Victor Fernandes, εξέδωσαν κοινή δήλωση, επιβεβαιώνοντας «την πρόθεσή τους να αρχίσουν διερευνητικές συζητήσεις σχετικά με μια επενδυτική συμφωνία ΕΕ-Ανγκόλας, επιπλέον της ΣΟΕΣ, με επίκεντρο τη διευκόλυνση των επενδύσεων».

               Σύμφωνα με τις ισχύουσες διαπραγματευτικές οδηγίες, όπως επικαιροποιήθηκαν το 2019, το Συμβούλιο έχει εξουσιοδοτήσει την Επιτροπή να διαπραγματευτεί, με τις χώρες και τις περιφέρειες ΑΚΕ, συμφωνίες οικονομικής εταιρικής σχέσης που καλύπτουν ευρύ φάσμα θεμάτων, συμπεριλαμβανομένων διατάξεων που αφορούν τη διευκόλυνση των επενδύσεων
                  4
               . Υπό το πρίσμα των ανωτέρω και της προθυμίας της Ανγκόλας να διαπραγματευτεί συμφωνία με την ΕΕ για το θέμα αυτό, η Επιτροπή συνιστά την έναρξη διαπραγματεύσεων με την Ανγκόλα για τη σύναψη συμφωνίας σχετικά με τη διευκόλυνση των επενδύσεων. Προκειμένου να διασφαλιστεί η συνοχή και η συνέπεια με τις διαπραγματεύσεις για τη διευκόλυνση των επενδύσεων με άλλες χώρες ΑΚΕ, οι διαπραγματεύσεις με την Ανγκόλα θα πρέπει να διεξαχθούν βάσει των διατάξεων των διαπραγματευτικών οδηγιών του 2019 σχετικά με τη διευκόλυνση των επενδύσεων (τμήμα 6.2 πρώτη παράγραφος).

               Ο γενικός στόχος της παρούσας συμφωνίας θα είναι η βελτίωση του επενδυτικού κλίματος και η διευκόλυνση της κινητοποίησης και της διατήρησης των επενδύσεων μεταξύ των μερών βάσει σύγχρονων και απλουστευμένων κανόνων, μέτρων και διαδικασιών σχετικά με τις άμεσες ξένες επενδύσεις. Με τον τρόπο αυτό, η συμφωνία θα προωθήσει τη βιώσιμη ανάπτυξη, την οικονομική μεγέθυνση και τη δημιουργία θέσεων εργασίας, και θα ενισχύσει τις διμερείς επενδυτικές σχέσεις μεταξύ της ΕΕ και της Ανγκόλας. Θα αποτελέσει επίσης μια στέρεη βάση για τη συμβολή στη διαφοροποίηση της οικονομίας της Ανγκόλας και στην ενσωμάτωσή της στην παγκόσμια οικονομία.

               •Συνέπεια με τις ισχύουσες διατάξεις στον τομέα πολιτικής

               Οι προαναφερόμενοι στόχοι συνάδουν με τη Συνθήκη για την Ευρωπαϊκή Ένωση (ΣΕΕ), η οποία προβλέπει ότι η ΕΕ θα πρέπει να εργάζεται με στόχο «την προώθηση της ενσωμάτωσης όλων των χωρών στην παγκόσμια οικονομία, μεταξύ άλλων και μέσω της προοδευτικής κατάργησης των περιορισμών του διεθνούς εμπορίου»
                  5
               .

               Οι στόχοι συνάδουν επίσης πλήρως με τους στόχους της συμφωνίας του Κοτονού και της διάδοχης συμφωνίας, καθώς και με τις γενικές αρχές που προωθούνται σ’ αυτήν.

               Συνάδει επίσης με τη συνολική στρατηγική της ΕΕ για την Αφρική
                  6
               , στην οποία «προτείνεται η ΕΕ να αναπτύξει πιο φιλόδοξες ρυθμίσεις για τη διευκόλυνση, την προσέλκυση και τη στήριξη των επενδύσεων στην Αφρική».

               Η πρόταση αυτή θα συμπληρώσει επίσης τις εν εξελίξει διαπραγματεύσεις σχετικά με τη «Διευκόλυνση των επενδύσεων για την ανάπτυξη» που διεξάγονται επί του παρόντος στο πλαίσιο του Παγκόσμιου Οργανισμού Εμπορίου.

               •Συνέπεια με άλλες πολιτικές της Ένωσης

                  Οι στόχοι συνάδουν με άλλες πολιτικές της ΕΕ, ιδίως με την αναπτυξιακή πολιτική της ΕΕ.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Η διαδικαστική νομική βάση για την παρούσα πράξη είναι το άρθρο 218 παράγραφοι 3 και 4 της ΣΛΕΕ. Όταν η Επιτροπή συνιστά τη διαπραγμάτευση διεθνούς συμφωνίας, δεν αναφέρει την ουσιαστική νομική βάση.

               •Επικουρικότητα (σε περίπτωση μη αποκλειστικής αρμοδιότητας)

                  Το αντικείμενο των προβλεπόμενων διαπραγματεύσεων αφορά κυρίως την κοινή εμπορική πολιτική. Σύμφωνα με το άρθρο 5 παράγραφος 3 της ΣΕΕ, η αρχή της επικουρικότητας δεν εφαρμόζεται στους τομείς που υπάγονται στην αποκλειστική αρμοδιότητα της ΕΕ. Η κοινή εμπορική πολιτική συγκαταλέγεται στους τομείς αποκλειστικής αρμοδιότητας της Ένωσης, που απαριθμούνται στο άρθρο 3 της ΣΛΕΕ. Μεταξύ άλλων, σύμφωνα με το άρθρο 207 της ΣΛΕΕ, η εν λόγω πολιτική περιλαμβάνει τη διαπραγμάτευση εμπορικών συμφωνιών.

                  Η σύσταση της Επιτροπής συνάδει με την αρχή της αναλογικότητας, δεδομένου ότι η σύναψη διεθνούς συμφωνίας αποτελεί το κύριο μέσο για την ανάληψη αμοιβαίων δικαιωμάτων και υποχρεώσεων με υποκείμενο του διεθνούς δικαίου, όπως μια ξένη χώρα.

               •Επιλογή της νομικής πράξης

                  Απόφαση του Συμβουλίου της Ευρωπαϊκής Ένωσης.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

                  Άνευ αντικειμένου.

               •Διαβουλεύσεις με τα ενδιαφερόμενα μέρη

                  Το διάστημα Ιουνίου-Νοεμβρίου 2020 η Επιτροπή διεξήγαγε δημόσια διαβούλευση
                     7
                   με σκοπό να συγκεντρώσει τις απόψεις του Ευρωπαϊκού Κοινοβουλίου, των κρατών μελών, των ενδιαφερόμενων μερών και της κοινωνίας των πολιτών σχετικά με την εμπορική πολιτική της Ευρωπαϊκής Ένωσης, μεταξύ άλλων σχετικά με τους τρόπους ενίσχυσης των εμπορικών και επενδυτικών σχέσεων της ΕΕ με τις γειτονικές χώρες και την Αφρική.

                  Η Επιτροπή διαβουλεύεται τακτικά με τα ενδιαφερόμενα μέρη, μεταξύ άλλων, στο πλαίσιο της ομάδας εμπειρογνωμόνων για τις εμπορικές συμφωνίες
                     8
                   και του διαλόγου με την κοινωνία των πολιτών
                     9
                  .

               •Συλλογή και χρήση εμπειρογνωσίας

                  Η παρούσα πρόταση βασίζεται σε εξωτερική εμπειρογνωσία που συγκεντρώθηκε στο πλαίσιο έργου που υλοποιήθηκε από την Παγκόσμια Τράπεζα για λογαριασμό της Ευρωπαϊκής Επιτροπής. Οι εκθέσεις προσδιόρισαν ιδίως ότι οι επενδυτές
                     10
                   προβάλλουν, ως κρίσιμους παράγοντες που επηρεάζουν τις επενδυτικές αποφάσεις τους στις αναπτυσσόμενες χώρες, την έλλειψη διαφάνειας και προβλεψιμότητας όσον αφορά τη συνεργασία με τους δημόσιους οργανισμούς, την αιφνίδια αλλαγή των νόμων και των κανονισμών, καθώς και τις καθυστερήσεις στην απόκτηση κυβερνητικών αδειών και εγκρίσεων. Αυτοί είναι οι τομείς που θα καλύπτονται από την πρόταση.

               •Εκτίμηση επιπτώσεων

                  Η απόφαση του Συμβουλίου σχετικά με τις διαπραγματευτικές οδηγίες του 2019 κάλυπτε ήδη τη διευκόλυνση των επενδύσεων προς διαπραγμάτευση με τις χώρες και τις περιφέρειες ΑΚΕ. Η παρούσα απόφαση αποτελεί διαδικαστική απαίτηση η οποία από μόνη της δεν θα έχει πρόσθετο αντίκτυπο σε σύγκριση με την απόφαση του Συμβουλίου για τις διαπραγματευτικές οδηγίες του 2019.

               •Καταλληλότητα και απλούστευση του κανονιστικού πλαισίου

                  Άνευ αντικειμένου.

               •Θεμελιώδη δικαιώματα

                  Η πρωτοβουλία συνάδει πλήρως με τον Χάρτη των Θεμελιωδών Δικαιωμάτων της Ευρωπαϊκής Ένωσης.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η πρωτοβουλία δεν έχει δημοσιονομικές επιπτώσεις.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Άνευ αντικειμένου.

               •Επεξηγηματικά έγγραφα (για οδηγίες)

                  Άνευ αντικειμένου.

               •Διαδικαστικές πτυχές

               Η Επιτροπή θα διαπραγματευτεί εξ ονόματος της ΕΕ. Σύμφωνα με το άρθρο 218 παράγραφος 4 της ΣΛΕΕ, προτείνεται το Συμβούλιο της Ευρωπαϊκής Ένωσης να ορίσει επιτροπή, σε διαβούλευση με την οποία πρέπει να διεξαχθούν οι διαπραγματεύσεις.

               Το Ευρωπαϊκό Κοινοβούλιο θα ενημερώνεται σε όλα τα στάδια της διαδικασίας, σύμφωνα με το άρθρο 218 παράγραφος 10 της ΣΛΕΕ.

               Η Επιτροπή θα δημοσιοποιήσει την παρούσα σύσταση αμέσως μετά την έκδοσή της.

               Η Επιτροπή συνιστά να δημοσιοποιηθεί η έγκριση αμέσως μετά την έκδοσή της από το Συμβούλιο.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για την έγκριση της έναρξης διαπραγματεύσεων για συμφωνία μεταξύ της Ευρωπαϊκής Ένωσης και της Δημοκρατίας της Ανγκόλας σχετικά με τη διευκόλυνση των επενδύσεων

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Θα πρέπει να ξεκινήσουν διαπραγματεύσεις με σκοπό τη σύναψη συμφωνίας με την Ανγκόλα σχετικά με τη διευκόλυνση των επενδύσεων.

               (2)Με την απόφαση (ΕΕ) 2020/13 του Συμβουλίου
                  11
                τροποποιήθηκαν οι διαπραγματευτικές οδηγίες για τη διαπραγμάτευση συμφωνιών οικονομικής εταιρικής σχέσης με τις χώρες και τις περιφέρειες της Αφρικής, της Καραϊβικής και του Ειρηνικού (ΑΚΕ) στον βαθμό που εμπίπτουν στην αρμοδιότητα της Ένωσης.

               (3)Προκειμένου να διασφαλιστεί η συνοχή και η συνέπεια στις διαπραγματεύσεις σχετικά με τη διευκόλυνση των επενδύσεων με άλλες χώρες ΑΚΕ, οι διαπραγματεύσεις με την Ανγκόλα θα πρέπει να διεξαχθούν βάσει των διαπραγματευτικών οδηγιών σχετικά με τη διευκόλυνση των επενδύσεων, που προβλέπονται στην απόφαση (ΕΕ) 2020/13,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διαπραγματευτεί, εξ ονόματος της Ένωσης, συμφωνία με τη Δημοκρατία της Ανγκόλας σχετικά με τη διευκόλυνση των επενδύσεων.

               Άρθρο 2

               Οι διαπραγματευτικές οδηγίες παρατίθενται στο τμήμα 6.2 πρώτο εδάφιο του προσαρτήματος της απόφασης (ΕΕ) 2020/13.

               Άρθρο 3

               Οι διαπραγματεύσεις διεξάγονται σε διαβούλευση με την [η ονομασία της ειδικής επιτροπής εισάγεται από το Συμβούλιο].

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Απόφαση (ΕΕ) 2020/13 του Συμβουλίου, της 19ης Δεκεμβρίου 2019, σχετικά με την τροποποίηση των διαπραγματευτικών οδηγιών για τη διαπραγμάτευση συμφωνιών οικονομικής εταιρικής σχέσης με τις χώρες και τις περιφέρειες της Αφρικής, της Καραϊβικής και του Ειρηνικού στο βαθμό που εμπίπτουν στην αρμοδιότητα της Ένωσης (ΕΕ L 6 της 10.1.2020, σ. 101).

                     (2)

                        Η Ανγκόλα βρίσκεται στη διαδικασία προσχώρησης στην υφιστάμενη ΣΟΕΣ μεταξύ της ΕΕ και της ομάδας ΣΟΕΣ της ΚΑΜΑ (η οποία επί του παρόντος αποτελείται από τις χώρες Μποτσουάνα, Εσουατίνι, Λεσόθο, Μοζαμβίκη, Ναμίμπια και Νότια Αφρική)

                     (3)

                        https://eeas.europa.eu/headquarters/headquarters-homepage/84859/5th-angola-eu-ministerial-meeting-joint-way-forward_en

                     (4)

                        Επί του παρόντος διεξάγονται διαπραγματεύσεις με πέντε χώρες της Ανατολικής και Μεσημβρινής Αφρικής (ΑΜΑ) στο πλαίσιο της «εμβάθυνσης» της υφιστάμενης συμφωνίας οικονομικής εταιρικής σχέσης.

                     (5)

                        Άρθρο 21 παράγραφος 2 στοιχείο ε) της ΣΕΕ

                     (6)

                        Κοινή ανακοίνωση του 2020 με τίτλο «Προς μια ολοκληρωμένη στρατηγική με την Αφρική»
                  https://ec.europa.eu/international-partnerships/system/files/communication-eu-africa-strategy-join-2020-4-final_en.pdf

                     (7)

                        https://trade.ec.europa.eu/consultations/index.cfm?consul_id=266

                     (8)

                  http://ec.europa.eu/trade/trade-policy-and-you/expert-groups/

                     (9)

                  http://trade.ec.europa.eu/civilsoc/meetdetails.cfm?meet=11531

                     (10)

                        Βλ. Παγκόσμια Τράπεζα, Retention and Expansion of Foreign Direct Investment, Political Risk and Policy Responses
                  http://documents1.worldbank.org/curated/en/387801576142339003/pdf/Political-Risk-and-Policy-Responses.pdf

                     (11)

                        Απόφαση (ΕΕ) 2020/13 του Συμβουλίου, της 19ης Δεκεμβρίου 2019, σχετικά με την τροποποίηση των διαπραγματευτικών οδηγιών για τη διαπραγμάτευση συμφωνιών οικονομικής εταιρικής σχέσης με τις χώρες και τις περιφέρειες της Αφρικής, της Καραϊβικής και του Ειρηνικού στο βαθμό που εμπίπτουν στην αρμοδιότητα της Ένωσης (ΕΕ L 6 της 10.1.2020, σ. 101).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.3.2021
            COM(2021) 136 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η Επιτροπή να διαπραγματευθεί, εξ ονόματος της Ένωσης, τροποποιήσεις της σύμβασης για τη διατήρηση της άγριας ζωής και του φυσικού περιβάλλοντος της Ευρώπης (σύμβαση της Βέρνης)

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Η σύμβαση για τη διατήρηση της άγριας ζωής και του φυσικού περιβάλλοντος της Ευρώπης (στο εξής: σύμβαση) αποσκοπεί στη διατήρηση της ευρωπαϊκής άγριας χλωρίδας και πανίδας και των φυσικών οικοτόπων τους, ιδίως εκείνων για τη διατήρηση των οποίων απαιτείται συνεργασία μεταξύ περισσοτέρων του ενός κρατών. Πρόκειται για διακυβερνητική συνθήκη, η οποία συνήφθη υπό την αιγίδα του Συμβουλίου της Ευρώπης. Η σύμβαση τέθηκε σε ισχύ την 1η Ιουνίου 1982.

                  Η Ευρωπαϊκή Ένωση αποτελεί συμβαλλόμενο μέρος της εν λόγω σύμβασης από την 1η Σεπτεμβρίου 1982
                     1
                  . Σήμερα τα συμβαλλόμενα μέρη της σύμβασης είναι 51, συμπεριλαμβανομένων όλων των κρατών μελών της ΕΕ.

               Τα συνήθη κονδύλια χρηματοδότησης του Συμβουλίου της Ευρώπης για τη σύμβαση της Βέρνης μειώθηκαν σταδιακά με την πάροδο των ετών σε σημείο που να μην μπορούν να εξασφαλιστούν οι λειτουργίες της σύμβασης της Βέρνης χωρίς τις σημαντικές εθελοντικές συνεισφορές των μερών, οι οποίες, ωστόσο, διαγράφουν επίσης φθίνουσα πορεία.  Γι’ αυτόν τον λόγο, έχει ουσιώδη σημασία να θεσπιστεί μια αξιόπιστη πηγή χρηματοδότησης για τη σύμβαση.

               Σύμφωνα με το ψήφισμα αριθ. 9 (2019) της τριακοστής ένατης συνόδου της διαρκούς επιτροπής, που εκδόθηκε στις 6 Δεκεμβρίου 2019, σχετικά με τη χρηματοδότηση της σύμβασης της Βέρνης και τη θέσπιση νέου συστήματος υποχρεωτικών χρηματοδοτικών συνεισφορών από τα μέρη, συγκροτήθηκε ομάδα εργασίας εμπειρογνωμόνων μεταξύ των συνόδων, με σκοπό να επικουρήσει τη γραμματεία κατά την υποβολή προτάσεων για τη συμπερίληψη χρηματοδοτικών ρητρών, με την τροποποίηση των άρθρων της σύμβασης της Βέρνης, και για τη σύναψη διευρυμένης μερικής συμφωνίας, προς εξέταση από την τεσσαρακοστή σύνοδο της διαρκούς επιτροπής.

               Με βάση τα αποτελέσματα της ομάδας εργασίας εμπειρογνωμόνων μεταξύ των συνόδων που συστάθηκε κατά την 39η συνεδρίαση της μόνιμης επιτροπής, η 40ή μόνιμη επιτροπή συζήτησε δύο συμπληρωματικές προτάσεις για την αντιμετώπιση του ζητήματος της χρηματοδότησης.  Κατά τη συνεδρίαση αυτή εγκρίθηκε απόφαση για την υποστήριξη της σύναψης διευρυμένης μερικής συμφωνίας.  Όσον αφορά την πρόταση τροποποίησης της σύμβασης της Βέρνης ώστε να συμπεριληφθούν οικονομικές ρήτρες, μετά τη δήλωση της Ένωσης και των κρατών μελών της σχετικά με την ανάγκη περαιτέρω εσωτερικών συζητήσεων πριν από τη λήψη απόφασης
                  2
               , η μόνιμη επιτροπή συμφώνησε, χωρίς αντιρρήσεις, να αναβάλει την απόφαση σχετικά με την πιθανή τροποποίηση της σύμβασης για την 41η συνεδρίασή της.

                  Όπως προτάθηκε στην 40η μόνιμη επιτροπή, η τροποποίηση της σύμβασης θα εισαγάγει μηχανισμό για τη θέσπιση υποχρεωτικής συνεισφοράς. Ωστόσο, το αρχικό κείμενο δεν έκανε διάκριση μεταξύ του βασικού προϋπολογισμού και του προγραμματικού προϋπολογισμού, ούτε καθόρισε την κλίμακα των συνεισφορών που έπρεπε να εφαρμοστεί.  Μια αναθεωρημένη πρόταση τροποποίησης θα αποτελέσει αντικείμενο διαπραγμάτευσης στο πλαίσιο μιας ομάδας εργασίας μεταξύ των συνόδων, η οποία θα εργαστεί καθ’ όλη τη διάρκεια του 2021 ενόψει της λήψης απόφασης κατά την 41η συνεδρίαση της μόνιμης επιτροπής. Η Ένωση θα πρέπει να συμβάλει ενεργά στις διαπραγματεύσεις αυτές.

               •Συνέπεια με τις ισχύουσες διατάξεις στον τομέα πολιτικής

                  Η καθιέρωση συστήματος υποχρεωτικών εισφορών στην παρούσα σύμβαση θα ήταν συνεπής με την πολιτική που ακολουθείται σε άλλους τομείς. Πράγματι, η Ένωση είναι συμβαλλόμενο μέρος σε πολυάριθμες πολυμερείς περιβαλλοντικές συμφωνίες, στο πλαίσιο των οποίων καθιστά υποχρεωτικές χρηματοδοτικές συνεισφορές βάσει των απαιτήσεων της συμφωνίας και/ή των δημοσιονομικών κανονισμών που θεσπίζονται βάσει των διατάξεων της συμφωνίας.  Στο πλαίσιο των συμφωνιών αυτών, κανονικά γίνεται διάκριση μεταξύ του βασικού προϋπολογισμού και του προγραμματικού προϋπολογισμού, καθώς μόνο ο πρώτος υπόκειται σε υποχρεωτικές συνεισφορές.  Ωστόσο, η προτεινόμενη τροποποίηση της σύμβασης δεν διευκρινίζει αν ο μηχανισμός που θα θεσπιστεί θα ακολουθήσει αυτό το προηγούμενο.  Ούτε προσδιορίζει η προτεινόμενη τροποποίηση την κλίμακα των συνεισφορών που θα εφαρμοστεί. Σε άλλες πολυμερείς περιβαλλοντικές συμφωνίες, η συνεισφορά της Ένωσης καθορίζεται κανονικά σε ποσοστό που δεν υπερβαίνει το 2,5 % των συνολικών συνεισφορών.

                  Ως εκ τούτου, είναι σκόπιμο η Ένωση να διασφαλίσει ότι τα μέρη δεν θα υποχρεούνται να συνεισφέρουν στον προγραμματικό προϋπολογισμό και ότι η συνεισφορά της Ένωσης δεν μπορεί να καθοριστεί σε ποσοστό άνω του 2,5 % του προϋπολογισμού.

                  Η σύσταση αυτή ευθυγραμμίζεται πλήρως με την απόφαση 2020/1830 του Συμβουλίου και μάλιστα απορρέει από αυτήν, η οποία απόφαση καθόρισε τη θέση της Ένωσης για την 40ή συνεδρίαση της Μόνιμης Επιτροπής της Σύμβασης
                     3
                  .

               •Συνέπεια με άλλες πολιτικές της Ένωσης

                  Η παρούσα πρόταση συνάδει με τους στόχους της Ένωσης που αφορούν το περιβάλλον και τις διεθνείς σχέσεις.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Το άρθρο 218 παράγραφος 3 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει ότι η Επιτροπή υποβάλλει συστάσεις στο Συμβούλιο, το οποίο εκδίδει απόφαση που επιτρέπει την έναρξη διαπραγματεύσεων και ορίζει τον διαπραγματευτή της Ένωσης. Σύμφωνα με το άρθρο 218 παράγραφος 4 της ΣΛΕΕ, το Συμβούλιο μπορεί να απευθύνει οδηγίες στον διαπραγματευτή.

                  Δεδομένου ότι οι διαπραγματεύσεις θα αφορούν πράξη που συμπληρώνει ή τροποποιεί το θεσμικό πλαίσιο της συμφωνίας, το άρθρο 218 παράγραφος 9 της ΣΛΕΕ δεν μπορεί να εφαρμοστεί στο πλαίσιο αυτό.

                  Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφοι 3 και 4 της ΣΛΕΕ.

               Ο κύριος στόχος και το περιεχόμενο της προς έκδοση πράξης αφορούν το περιβάλλον.

                  Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 192 παράγραφος 1 της ΣΛΕΕ.

               •Επικουρικότητα (σε περίπτωση μη αποκλειστικής αρμοδιότητας)

                  Το περιβάλλον αποτελεί συντρέχουσα αρμοδιότητα βάσει του άρθρου 192 της ΣΛΕΕ. Η χρηματοδότηση της παρούσας περιβαλλοντικής σύμβασης συνεπάγεται συντρέχουσα αρμοδιότητα της Ένωσης και των κρατών μελών για τις αντίστοιχες συνεισφορές τους ως μερών. Ως εκ τούτου, η Ένωση πρέπει να συμμετάσχει εν προκειμένω.

               •Αναλογικότητα

                  Απαιτείται απόφαση του Συμβουλίου προκειμένου η Ένωση να συμμετάσχει στις εν λόγω διαπραγματεύσεις, οι οποίες είναι απαραίτητες για τη δημιουργία προβλέψιμης χρηματοοικονομικής βάσης για τη σύμβαση της οποίας η Ένωση είναι συμβαλλόμενο μέρος.

               •Επιλογή της νομικής πράξης

                  Η επιλογή του μέσου προβλέπεται στο άρθρο 218 παράγραφοι 3 και 4 της ΣΛΕΕ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

                  Άνευ αντικειμένου.

               •Διαβουλεύσεις με τα ενδιαφερόμενα μέρη

                  Άνευ αντικειμένου.

               •Συλλογή και χρήση εμπειρογνωσίας

                  Άνευ αντικειμένου.

               •Εκτίμηση επιπτώσεων

                  Άνευ αντικειμένου.

               •Καταλληλότητα και απλούστευση του κανονιστικού πλαισίου

                  Άνευ αντικειμένου.

               •Θεμελιώδη δικαιώματα

                  Άνευ αντικειμένου.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Επί του παρόντος, η Ένωση συνεισφέρει ποσό 24 700 EUR ετησίως στη σύμβαση της Βέρνης βάσει προτεινόμενης εθελοντικής κλίμακας συνεισφορών.  Μια υποχρεωτική συνεισφορά ύψους 2,5 % του βασικού προϋπολογισμού θα ήταν πολύ απίθανο να υπερβεί το ποσό αυτό, επομένως, η παρούσα πρωτοβουλία δεν θα έχει δημοσιονομικές επιπτώσεις.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Οι διαπραγματευτικές οδηγίες θα πρέπει να δημοσιοποιούνται αμέσως μετά την έγκρισή τους.

               •Επεξηγηματικά έγγραφα (για οδηγίες)

                  Άνευ αντικειμένου.

               •Αναλυτική επεξήγηση των επιμέρους διατάξεων της πρότασης

                  Άνευ αντικειμένου.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εξουσιοδοτείται η Επιτροπή να διαπραγματευθεί, εξ ονόματος της Ένωσης, τροποποιήσεις της σύμβασης για τη διατήρηση της άγριας ζωής και του φυσικού περιβάλλοντος της Ευρώπης (σύμβαση της Βέρνης)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Λαμβάνοντας υπόψη ότι προτείνεται να τροποποιηθεί η σύμβαση για τη διατήρηση της άγριας ζωής και του φυσικού περιβάλλοντος της Ευρώπης
                  4
                (σύμβαση της Βέρνης) ώστε να συμπεριληφθούν οικονομικές ρήτρες,

               Λαμβάνοντας υπόψη ότι είναι αναγκαίο να διασφαλιστεί ότι η εν λόγω τροποποίηση θα συνάδει με τη νομοθεσία και το συμφέρον της Ένωσης, και ιδίως ότι δεν θα υποχρεώνεται η Ένωση να συνεισφέρει περισσότερο από το 2,5 % των συνολικών συνεισφορών,

               Λαμβάνοντας υπόψη ότι η Επιτροπή θα πρέπει να εξουσιοδοτηθεί να διαπραγματευθεί, εξ ονόματος της Ευρωπαϊκής Ένωσης, τροποποιήσεις της σύμβασης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               (1)Η Επιτροπή εξουσιοδοτείται να διαπραγματευτεί, εξ ονόματος της Ένωσης, τροποποιήσεις της σύμβασης για τη διατήρηση της άγριας ζωής και του φυσικού περιβάλλοντος της Ευρώπης (σύμβαση της Βέρνης) για τη θέσπιση νέου συστήματος υποχρεωτικών χρηματοδοτικών συνεισφορών των μερών, στις συνεδριάσεις της μόνιμης επιτροπής της σύμβασης και στις συνεδριάσεις της σχετικής ομάδας εργασίας εμπειρογνωμόνων μεταξύ των συνόδων.

               (2)Η Επιτροπή διεξάγει τις διαπραγματεύσεις εξ ονόματος της Ένωσης, σε διαβούλευση με [η ονομασία της ειδικής επιτροπής εισάγεται από το Συμβούλιο] και με βάση τις διαπραγματευτικές οδηγίες που παρατίθενται στο παράρτημα της παρούσας απόφασης.

               (3)Στον βαθμό που το αντικείμενο των τροποποιήσεων οι οποίες αναφέρονται στην παράγραφο 1 εμπίπτει στη συντρέχουσα αρμοδιότητα της Ένωσης και των κρατών μελών της, η Επιτροπή και τα κράτη μέλη θα πρέπει να συνεργάζονται στενά κατά τη διαπραγματευτική διαδικασία, αποβλέποντας στην ενότητα όσον αφορά τη διεθνή εκπροσώπηση της Ένωσης και των κρατών μελών της.

               (4)Η Επιτροπή υποβάλλει στο Συμβούλιο έκθεση για την έκβαση των διαπραγματεύσεων και, ενδεχομένως, για τα τυχόν προβλήματα που ανέκυψαν κατά τις διαπραγματεύσεις.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Απόφαση 82/72/ΕΟΚ του Συμβουλίου, της 3ης Δεκεμβρίου 1981, για τη σύναψη σύμβασης περί της διατήρησης της άγριας ζωής και του φυσικού περιβάλλοντος της Ευρώπης (ΕΕ L 38 της 10.2.1982, σ. 1).

                     (2)

                        Βλέπε επίσης απόφαση (ΕΕ) 2020/1830 του Συμβουλίου της 27ης Νοεμβρίου 2020 σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην 40ή σύνοδο της διαρκούς επιτροπής της σύμβασης για τη διατήρηση της άγριας ζωής και του φυσικού περιβάλλοντος της Ευρώπης (σύμβαση της Βέρνης) (ΕΕ 409 της 4.12.2020, σ. 34).

                     (3)

                        Ό.π.

                     (4)

                        Απόφαση 82/72/ΕΟΚ του Συμβουλίου, της 3ης Δεκεμβρίου 1981, για τη σύναψη σύμβασης περί της διατήρησης της άγριας ζωής και του φυσικού περιβάλλοντος της Ευρώπης (ΕΕ L 38 της 10.2.1982, σ. 1).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.3.2021
            COM(2021) 136 final
            ΠΑΡΑΡΤΗΜΑ
            της
            σύστασης απόφασης του Συμβουλίου
            με την οποία εξουσιοδοτείται η Επιτροπή να διαπραγματευθεί, εξ ονόματος της Ένωσης, τροποποιήσεις της σύμβασης για τη διατήρηση της άγριας ζωής και του φυσικού περιβάλλοντος της Ευρώπης (σύμβαση της Βέρνης)

               ΠΑΡΑΡΤΗΜΑ

               Οδηγίες για τη διαπραγμάτευση των τροποποιήσεων της σύμβασης για τη διατήρηση της άγριας ζωής και του φυσικού περιβάλλοντος της Ευρώπης (σύμβαση της Βέρνης)

               (1)Η Επιτροπή θα πρέπει να προσπαθήσει να διασφαλίσει ότι μια συμφωνία που θα οδηγήσει σε τυχόν αναθεώρηση της σύμβασης για τη διατήρηση της άγριας ζωής και του φυσικού περιβάλλοντος της Ευρώπης (σύμβαση της Βέρνης) και της εφαρμογής της συνάδει με τη σχετική νομοθεσία και τις πολιτικές της Ευρωπαϊκής Ένωσης, και ιδίως με τη νομοθεσία της Ένωσης στον τομέα της φύσης και της βιοποικιλότητας
                  1
               , καθώς και με τις δεσμεύσεις της Ένωσης στο πλαίσιο άλλων σχετικών πολυμερών περιβαλλοντικών συμφωνιών.

               (2)Όσον αφορά τις προτάσεις τροποποίησης της σύμβασης για τη διατήρηση της άγριας ζωής και του φυσικού περιβάλλοντος της Ευρώπης (σύμβαση της Βέρνης) για την καθιέρωση υποχρεωτικής χρηματοδοτικής συνεισφοράς, η Επιτροπή θα πρέπει να αρχίσει διαπραγματεύσεις σχετικά με τον καλύτερο τρόπο αντιμετώπισης του ζητήματος της δημιουργίας ασφαλούς και προβλέψιμης οικονομικής βάσης για τη σύμβαση και θα πρέπει να προσπαθήσει να διασφαλίσει, σύμφωνα με τη θέση της Ένωσης, ότι η τροποποίηση:

               α)δεν επιβάλλει υποχρεωτική συνεισφορά όσον αφορά τον προγραμματικό προϋπολογισμό

               β)δεν οδηγεί σε συνεισφορά της Ένωσης άνω του 2,5 % του συνόλου των συνεισφορών

               γ)δεν επηρεάζει τις υφιστάμενες υποχρεώσεις των συμβαλλομένων μερών δυνάμει της παρούσας σύμβασης.

               (3)Η Επιτροπή θα πρέπει να διεξάγει διαπραγματεύσεις σύμφωνα με τη σχετική ισχύουσα νομοθεσία της Ευρωπαϊκής Ένωσης ή τις συμφωνημένες θέσεις της Ένωσης που καθορίζονται ειδικά για τους σκοπούς των εν λόγω διαπραγματεύσεων στο πλαίσιο της ειδικής επιτροπής των αντιπροσώπων των κρατών μελών που αναφέρεται στο άρθρο 1 παράγραφος 2 της παρούσας απόφασης του Συμβουλίου ή στο πλαίσιο του Συμβουλίου.

               (4)Η Επιτροπή θα πρέπει να υποβάλει στο Συμβούλιο έκθεση για την έκβαση των διαπραγματεύσεων και, ενδεχομένως, για τα τυχόν προβλήματα που ανέκυψαν κατά τις διαπραγματεύσεις.

                     (1)

                        Ειδικότερα οδηγία 2009/147/ΕΚ του Ευρωπαϊκού Κοινοβουλίου και του Συμβουλίου, της 30ης Νοεμβρίου 2009, περί της διατηρήσεως των αγρίων πτηνών, οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας, και κανονισμός (ΕΕ) αριθ. 1143/2014 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την πρόληψη και διαχείριση της εισαγωγής και εξάπλωσης χωροκατακτητικών ξένων ειδών.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.11.2019
            COM(2019) 912 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στη Ρουμανία
            {SWD(2019) 932 final}

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου

                  στη Ρουμανία

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 10 παράγραφος 2 δεύτερο εδάφιο,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Σύμφωνα με το άρθρο 121 της Συνθήκης, τα κράτη μέλη προωθούν υγιή δημόσια οικονομικά μεσοπρόθεσμα μέσω του συντονισμού των οικονομικών πολιτικών και της πολυμερούς εποπτείας, με σκοπό να αποφεύγονται τα υπερβολικά δημοσιονομικά ελλείμματα.

               (2)Το Σύμφωνο Σταθερότητας και Ανάπτυξης βασίζεται στον στόχο επίτευξης υγιών δημόσιων οικονομικών ως μέσου ενίσχυσης των συνθηκών για σταθερότητα τιμών και ισχυρή βιώσιμη ανάπτυξη, ικανή να συμβάλει στη δημιουργία θέσεων απασχόλησης.

               (3)Τον Ιούνιο του 2017 και τον Ιούνιο του 2018, το Συμβούλιο διαπίστωσε, σύμφωνα με το άρθρο 121 παράγραφος 4 της Συνθήκης, ότι το 2016 και το 2017 αντιστοίχως υπήρχε σημαντική παρατηρηθείσα απόκλιση από τον μεσοπρόθεσμο δημοσιονομικό στόχο της Ρουμανίας ή από την πορεία προσαρμογής για την επίτευξή του. Λόγω αυτών των σημαντικών αποκλίσεων, το Συμβούλιο εξέδωσε τις συστάσεις της 16ης Ιουνίου 2017
                  2
                και της 22ας Ιουνίου 2018
                  3
                συνιστώντας στη Ρουμανία να λάβει τα αναγκαία μέτρα πολιτικής για την αντιμετώπιση των εν λόγω αποκλίσεων. Το Συμβούλιο διαπίστωσε στη συνέχεια ότι η Ρουμανία δεν είχε λάβει αποτελεσματικά μέτρα σε εφαρμογή των εν λόγω συστάσεων και εξέδωσε αναθεωρημένες συστάσεις στις 5 Δεκεμβρίου 2017
                  4
                και στις 4 Δεκεμβρίου 2018
                  5
                αντιστοίχως. Το Συμβούλιο διαπίστωσε στη συνέχεια ότι η Ρουμανία δεν είχε λάβει αποτελεσματικά μέτρα ούτε σε εφαρμογή των συστάσεων αυτών.

               (4)Στις 14 Ιουνίου 2019, το Συμβούλιο διαπίστωσε ότι το 2018 είχε σημειωθεί και πάλι σημαντική παρατηρηθείσα απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου στη Ρουμανία και εξέδωσε σύσταση να λάβει η Ρουμανία τα αναγκαία μέτρα προκειμένου να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών
                  6
                δεν θα υπερβεί το 4,5 % το 2019 και το 5,1 % το 2020, ποσοστά που αντιστοιχούν σε ετήσια διαρθρωτική προσαρμογή της τάξης του 1 % του ακαθάριστου εγχώριου προϊόντος (ΑΕΠ) το 2019 και του 0,75 % του ΑΕΠ το 2020
                  7
               . Επίσης συνέστησε στη Ρουμανία να χρησιμοποιήσει όλα τα έκτακτα έσοδα για τη μείωση του ελλείμματος, ενώ τα μέτρα δημοσιονομικής εξυγίανσης θα πρέπει να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο. Το Συμβούλιο όρισε ως προθεσμία την 15η Οκτωβρίου 2019 για να υποβάλει η Ρουμανία έκθεση σχετικά με τα μέτρα που έλαβε σε εφαρμογή της εν λόγω σύστασης.

               (5)Στις 9 Ιουλίου 2019, το Συμβούλιο συνέστησε στη Ρουμανία να διασφαλίσει ότι το 2019 και το 2020 θα συμμορφωθεί με τη σύσταση του Συμβουλίου της 14ης Ιουνίου 2019, ώστε να διορθωθεί η σημαντική απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου
                  8
               .

               (6)Στις 25 Σεπτεμβρίου 2019, η Επιτροπή ανέλαβε αποστολή ενισχυμένης εποπτείας στη Ρουμανία για τους σκοπούς της επιτόπιας παρακολούθησης, σύμφωνα με το άρθρο -11 παράγραφος 2 του κανονισμού (ΕΚ) αριθ. 1466/97. Η Επιτροπή, αφού διαβίβασε τα προσωρινά πορίσματά της στις ρουμανικές αρχές για να διατυπώσουν παρατηρήσεις, υπέβαλε έκθεση με τα πορίσματά της στο Συμβούλιο στις [20 Νοεμβρίου] 2019. Τα εν λόγω πορίσματα δημοσιοποιήθηκαν.

               (7)Στις 15 Οκτωβρίου 2019, οι ρουμανικές αρχές υπέβαλαν έκθεση σχετικά με τα αποτελεσματικά μέτρα που έλαβαν σε εφαρμογή της σύστασης του Συμβουλίου της 14ης Ιουνίου 2019. Λαμβανομένων υπόψη των πληροφοριών που παρείχαν οι αρχές στην έκθεσή τους και της συνολικής αξιολόγησης βάσει των φθινοπωρινών προβλέψεων της Επιτροπής του 2019, το Συμβούλιο της 20ής Νοεμβρίου 2019 κατέληξε στο συμπέρασμα ότι η Ρουμανία δεν έχει λάβει αποτελεσματικά μέτρα σε εφαρμογή της σύστασης του Συμβουλίου της 14ης Ιουνίου 2019.

               (8)Λόγω της μη ανάληψης αποτελεσματικής δράσης από την Ρουμανία και της σωρευμένης μεγάλης απόκλισης από τη συνιστώμενη πορεία προσαρμογής για την επίτευξη του μεσοπρόθεσμου δημοσιονομικού στόχου, είναι σκόπιμο να απευθυνθεί προς τη Ρουμανία αναθεωρημένη σύσταση σχετικά με τα ενδεδειγμένα μέτρα που πρέπει να ληφθούν δυνάμει του άρθρου 121 παράγραφος 4 της ΣΛΕΕ.

               (9)Με βάση τις φθινοπωρινές προβλέψεις της Επιτροπής του 2019, το διαρθρωτικό ισοζύγιο της Ρουμανίας αναμένεται να επιδεινωθεί κατά 0,8 % του ΑΕΠ το 2019 και εκ νέου κατά 0,8 % του ΑΕΠ το 2020. Συνεπώς, εκτιμάται ότι το 2019 και το 2020 το διαρθρωτικό έλλειμμα θα αποκλίνει αντιστοίχως κατά 2,5 % του ΑΕΠ και κατά 3,4 % του ΑΕΠ από τον μεσοπρόθεσμο δημοσιονομικό στόχο του 1,0 % του ΑΕΠ.

               (10)Για να διορθωθούν οι σωρευμένες αποκλίσεις και να επανέλθει η Ρουμανία σε ενδεδειγμένη πορεία προσαρμογής κατόπιν των υπερβάσεων του παρελθόντος, η συνιστώμενη ετήσια διαρθρωτική προσαρμογή ύψους 0,75 % του ΑΕΠ για το 2020 σύμφωνα με τη σύσταση του Συμβουλίου της 14ης Ιουνίου 2019 θα πρέπει να συμπληρωθεί με πρόσθετη προσπάθεια. Κρίνεται σκόπιμη πρόσθετη προσπάθεια ύψους 0,25 % του ΑΕΠ, δεδομένου του μεγέθους των σωρευμένων αποκλίσεων από τη συνιστώμενη πορεία προσαρμογής για την επίτευξη του μεσοπρόθεσμου δημοσιονομικού στόχου. Η προσπάθεια αυτή θα επιταχύνει την επάνοδο στην πορεία προσαρμογής για την επίτευξη του μεσοπρόθεσμου δημοσιονομικού στόχου χωρίς να θέτει την οικονομική ανάπτυξη σε κίνδυνο.

               (11)Οι φθινοπωρινές προβλέψεις της Επιτροπής του 2019 προβλέπουν έλλειμμα της γενικής κυβέρνησης ύψους 3,6 % το 2019 και 4,4 % το 2020, ποσοστά τα οποία υπερβαίνουν το 3 % του ΑΕΠ που αποτελεί την τιμή αναφοράς που προβλέπεται στη Συνθήκη. Η απαιτούμενη διαρθρωτική προσαρμογή φαίνεται επίσης ενδεδειγμένη προκειμένου να εξασφαλιστεί ότι το 2020 η Ρουμανία θα τηρήσει την τιμή αναφοράς 3 % του ΑΕΠ που προβλέπεται στη Συνθήκη.

               (12)Με βάση τις φθινοπωρινές προβλέψεις της Επιτροπής του 2019, η απαιτούμενη βελτίωση του διαρθρωτικού ισοζυγίου κατά 1,0 % του ΑΕΠ το 2020 είναι συνεπής με τον ονομαστικό ρυθμό αύξησης των καθαρών πρωτογενών δημόσιων δαπανών που δεν θα υπερβαίνει το 4,4 %.

               (13)Οι φθινοπωρινές προβλέψεις της Επιτροπής του 2019 προβλέπουν επιδείνωση του διαρθρωτικού ισοζυγίου κατά 0,8 % του ΑΕΠ το 2020. Συνεπώς, η διαρθρωτική βελτίωση κατά 1,0 % του ΑΕΠ μεταφράζεται στην ανάγκη να ληφθούν μέτρα συνολικής απόδοσης της τάξης του 1,8 % του ΑΕΠ σε διαρθρωτικούς όρους σε σύγκριση με το ισχύον βασικό σενάριο αναφοράς που περιλαμβάνεται στις φθινοπωρινές προβλέψεις της Επιτροπής του 2019.

               (14)Η μη ανάληψη δράσης μετά από προγενέστερες συστάσεις για να διορθωθεί η διαπιστωθείσα σημαντική απόκλιση και ο κίνδυνος της υπέρβασης της τιμής αναφοράς που προβλέπεται από τη Συνθήκη επιβάλλουν την ανάληψη επείγουσας δράσης για την επάνοδο της δημοσιονομικής πολιτικής της Ρουμανίας σε μια συνετή πορεία.

               (15)Για να επιτύχει τους συνιστώμενους δημοσιονομικούς στόχους, είναι σημαντικό η Ρουμανία να θεσπίσει και να εφαρμόσει αυστηρά τα αναγκαία μέτρα και να παρακολουθεί εκ του σύνεγγυς την εξέλιξη των τρεχουσών δαπανών.

               (16)Οι απαιτήσεις που διατυπώνονται στην παρούσα σύσταση αντικαθιστούν τα αντίστοιχα στοιχεία που ορίζονται στη σύσταση του Συμβουλίου της 14ης Ιουνίου 2019.

               (17)Η Ρουμανία θα πρέπει να υποβάλει έκθεση στο Συμβούλιο σχετικά με τα μέτρα που έλαβε σε εφαρμογή της παρούσας σύστασης έως τις 15 Απριλίου 2020, ενδεχομένως στο πλαίσιο του προγράμματος σύγκλισης που υποβάλλεται σύμφωνα με το άρθρο 7 του κανονισμού (ΕΚ) αριθ. 1466/97.

               (18)Είναι σκόπιμο να δημοσιοποιηθεί η παρούσα σύσταση,

               ΣΥΝΙΣΤΑ ΣΤΗ ΡΟΥΜΑΝΙΑ:

               (1)να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 4,4 % το 2020, ποσοστό που αντιστοιχεί σε ετήσια διαρθρωτική προσαρμογή ύψους 1,0 % του ΑΕΠ, θέτοντας έτσι το κράτος μέλος σε ενδεδειγμένη πορεία προσαρμογής για την επίτευξη του μεσοπρόθεσμου δημοσιονομικού στόχου·

               (2)να χρησιμοποιήσει όλα τα έκτακτα έσοδα για τη μείωση του ελλείμματος, τα δε μέτρα δημοσιονομικής εξυγίανσης θα πρέπει να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο·

               (3)να υποβάλει έκθεση στο Συμβούλιο έως τις 15 Απριλίου 2020 σχετικά με τα μέτρα που έχει λάβει σε εφαρμογή της παρούσας σύστασης. Η έκθεση θα πρέπει να παρέχει επαρκώς εξειδικευμένα μέτρα που έχουν εξαγγελθεί με αξιόπιστο τρόπο, συμπεριλαμβανομένων των δημοσιονομικών επιπτώσεων καθενός από αυτά, με στόχο τη συμμόρφωση με την απαιτούμενη πορεία προσαρμογής, καθώς και επικαιροποιημένες και λεπτομερείς δημοσιονομικές προβολές για το 2020.

               Η παρούσα σύσταση απευθύνεται στη Ρουμανία.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        ΕΕ C 216 της 6.7.2017, σ. 1.

                     (3)

                        ΕΕ C 223 της 27.6.2018, σ. 3.

                     (4)

                        ΕΕ C 439 της 20.12.2017, σ. 1.

                     (5)

                        ΕΕ C 460 της 21.12.2018, σ. 1.

                     (6)

                        Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες, εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας στο σκέλος των εσόδων ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα τόσο στο σκέλος των εσόδων όσο και στο σκέλος των δαπανών συμψηφίζονται.

                     (7)

                        ΕΕ C 210 της 21.6.2019, σ. 1.

                     (8)

                        ΕΕ C 301 της 5.9.2019, σ. 135.


               ΕΥΡΩΠΑΪΚΗ ΕΠΙΤΡΟΠΗ
            Στρασβούργο, 17.12.2019
            COM(2019) 652 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με την οικονομική πολιτική της ζώνης του ευρώ
            {SWD(2019) 631 final}

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με την οικονομική πολιτική της ζώνης του ευρώ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 136 σε συνδυασμό με το άρθρο 121 παράγραφος 2,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Οικονομικής Πολιτικής,

                Εκτιμώντας τα ακόλουθα:

               (1)Η ζώνη του ευρώ συνεχίζει την επέκτασή της, αλλά με αλληλένδετους κινδύνους για τις προοπτικές και αβεβαιότητα στον ορίζοντα. Επιπλέον, επικρέμαται ο κίνδυνος μιας περαιτέρω παρατεταμένης περιόδου χαμηλής ανάπτυξης και πληθωρισμού που προκαλείται από την αναιμική παραγωγικότητα και τη γήρανση του πληθυσμού. Ενώ το κενό παραγωγής μετατράπηκε σε θετικό από το 2017 και ανήλθε σε 0,7 % του δυνητικού ΑΕΠ το 2018, η δυνητική ανάπτυξη αναμένεται να παραμείνει κάτω από τα προ της κρίσης επίπεδα
                  3
               . Ο δομικός πληθωρισμός παρέμεινε το 2018 μεταξύ 1 και 1½ % και προβλέπεται να παραμείνει περίπου στο 1½ % το 2019, το 2020 και το 2021. Οι δείκτες της αγοράς εργασίας εξακολουθούν να βελτιώνονται, αν και με βραδύτερο ρυθμό, ενώ η αύξηση της απασχόλησης προβλέπεται να επιβραδυνθεί περαιτέρω και οι προκλήσεις όσον αφορά την ποιότητα των θέσεων εργασίας εξακολουθούν να υφίστανται. Η αύξηση των ονομαστικών μισθών έχει σταθεροποιηθεί, έχοντας σημειώσει άνοδο περίπου 2¼ % το 2018, αφού παρέμεινε επί αρκετά έτη κάτω από το 2,0 %, και προβλέπεται να ανέλθει περίπου σε 2½ % το 2019 και πάλι σε 2¼ % κατά την περίοδο 2020-21. Παρά τις καλές συνθήκες στην αγορά εργασίας, σημειώθηκε αύξηση των πραγματικών μισθών, αλλά με αργό ρυθμό, παραμένει δε χαμηλή, κάτω από το 1 % το 2018 και το 2019, και προβλέπεται να ανέλθει σε 0,7 % και σε 0,8 % για το 2020 και το 2021 αντίστοιχα. Το πλεόνασμα του ισοζυγίου τρεχουσών συναλλαγών της ζώνης του ευρώ προβλέπεται να περιοριστεί. Τα ελλειμματικά κράτη μέλη περιόρισαν ή αντέστρεψαν τα ελλείμματα του ισοζυγίου τρεχουσών συναλλαγών, έστω και αν εξακολουθούν να καταγράφουν μεγάλες αρνητικές NIIP (καθαρές διεθνείς επενδυτικές θέσεις)
                  4
               . Ταυτόχρονα, ορισμένα κράτη μέλη εξακολουθούν να εμφανίζουν σταθερά υψηλά πλεονάσματα στο ισοζύγιο τρεχουσών συναλλαγών και, ως εκ τούτου, εξακολουθούν να αυξάνουν τις καθαρές διεθνείς επενδυτικές τους θέσεις (NIIP). Η δυναμική των ισοζυγίων τρεχουσών συναλλαγών στη ζώνη του ευρώ επηρεάζεται από την εξασθένηση της εξωτερικής ζήτησης, ιδίως για τα κράτη μέλη με εξαγωγικό προσανατολισμό που εμφανίζουν υψηλά πλεονάσματα στο ισοζύγιο τρεχουσών συναλλαγών, τα οποία εξαρτώνται σε μεγάλο βαθμό από την εξωτερική ζήτηση εξαγωγών.

               (2)Η αύξηση του δυναμικού ανάπτυξης με παράλληλη διασφάλιση της περιβαλλοντικής και κοινωνικής βιωσιμότητας και πραγματική σύγκλιση μεταξύ των κρατών μελών της ζώνης του ευρώ απαιτούν διαρθρωτικές μεταρρυθμίσεις που ενισχύουν τη βιώσιμη ανάπτυξη και επενδύσεις σε υλικό και άυλο κεφάλαιο για την αύξηση της παραγωγικότητας. Αυτό θα βοηθήσει ιδίως τα κράτη μέλη των οποίων το δυναμικό ανάπτυξης είναι σαφώς χαμηλότερο από τον μέσο όρο της ζώνης του ευρώ. Τούτο θα ήταν επίσης αναγκαίο για να αποτραπεί το ενδεχόμενο να μεταπέσει η οικονομία της ζώνης του ευρώ σε μια παρατεταμένη περίοδο χαμηλής δυνητικής ανάπτυξης και παραγωγικότητας, χαμηλού πληθωρισμού τιμών και χαμηλής αύξησης των μισθών, καθώς και αύξησης των ανισοτήτων. Οι μεταρρυθμίσεις και οι επενδύσεις εξακολουθούν να είναι καίριας σημασίας για να εξασφαλιστεί ότι η ζώνη του ευρώ θα επανεύρει τη δυναμική της ανάπτυξης, θα υπερνικήσει τις ισχυρότερες πιέσεις σε μεσοπρόθεσμο και μακροπρόθεσμο ορίζοντα, λόγω και της επιδείνωσης της δημογραφικής εξέλιξης, και θα διευκολύνει τον μετασχηματισμό σε μια βιώσιμη οικονομία, βοηθώντας τη ζώνη του ευρώ και τα κράτη μέλη της να επιτύχουν τους Στόχους Βιώσιμης Ανάπτυξης των Ηνωμένων Εθνών.

               (3)Ο οικονομικός αντίκτυπος της κλιματικής αλλαγής, που αποτελεί έναν από τους μεγαλύτερους συστημικούς κινδύνους που αντιμετωπίζουν σήμερα η παγκόσμια οικονομία, τα χρηματοπιστωτικά συστήματα και οι κοινωνίες, αρχίζει να γίνεται ορατός. Οι κίνδυνοι για την παγκόσμια οικονομία από την κλιματική αλλαγή και, γενικότερα, από την υποβάθμιση του περιβάλλοντος εμφανίζονται όλο και περισσότερο και οι κίνδυνοι αυτοί θα έχουν αντίκτυπο στα πιο ευάλωτα μέλη της κοινωνίας μας. Εάν δεν συνοδευθούν από τα κατάλληλα μέτρα, θα μπορούσαν να υπάρξουν αρνητικές συνέπειες στην ανθεκτικότητα των οικονομιών μας, στην εξάλειψη των αποκλεισμών και στο μακροπρόθεσμο αναπτυξιακό δυναμικό. Σε αυτό το πλαίσιο, οι επενδύσεις και η δημιουργία κανονιστικών και οικονομικών προϋποθέσεων για την ομαλή μετάβαση προς μια βιώσιμη οικονομία θα είναι ουσιαστικής σημασίας. Εάν αντιμετωπιστούν με τον ορθό τρόπο, οι περιβαλλοντικές και οι κλιματικές προκλήσεις αποτελούν επίσης ευκαιρία για την αναζωογόνηση της ευρωπαϊκής οικονομίας προς την κατεύθυνση της βιώσιμης ανάπτυξης. Προς την κατεύθυνση αυτή, η Επιτροπή έχει προτείνει μια Ευρωπαϊκή Πράσινη Συμφωνία, ως αναπτυξιακή στρατηγική της Ευρώπης, η οποία θα περιλαμβάνει τον πρώτο ευρωπαϊκό νόμο για το κλίμα, για να κατοχυρωθεί με νόμο ο στόχος για κλιματική ουδετερότητα το 2050. Ταυτόχρονα, η πράσινη μετάβαση θα πρέπει να λάβει υπόψη τις επιπτώσεις στα διάφορα μέρη της κοινωνίας. Οι επενδύσεις για τη διευκόλυνση του μετασχηματισμού σε μια βιώσιμη οικονομία θα πρέπει να συνοδεύονται από επενδύσεις σε δεξιότητες και στήριξη για την αλλαγή θέσης εργασίας, ώστε να διασφαλιστεί ότι όλοι οι πολίτες αποκομίζουν τα οφέλη των τεχνολογικών αλλαγών, ιδίως στους τομείς και τις περιφέρειες που παρουσιάζουν υστέρηση στην ψηφιακή και πράσινη μετάβαση.

               (4)Η κινητοποίηση δημόσιων και ιδιωτικών κεφαλαίων για επενδύσεις στην πράσινη και την ψηφιακή μετάβαση μπορεί να συμβάλει στη διατήρηση της ανάπτυξης βραχυπρόθεσμα και στην αντιμετώπιση των μακροπρόθεσμων προκλήσεων ενώπιον των οποίων βρίσκονται οι οικονομίες μας. Ενώ η ψηφιακή επανάσταση μπορεί να προσφέρει ευκαιρίες από την άποψη της παραγωγικότητας, της ανάπτυξης και της δημιουργίας θέσεων εργασίας, μπορεί επίσης να εγείρει προκλήσεις, ιδίως για τους λιγότερο ειδικευμένους εργαζομένους, καθώς δεν διαθέτουν δεξιότητες για να εργαστούν με βάση τις νέες τεχνολογίες. Οι διαφορετικές ταχύτητες μετάβασης στην ψηφιακή οικονομία μεταξύ των κρατών μελών της ζώνης του ευρώ θα μπορούσαν να αποδειχθούν σημαντικός κίνδυνος για τη σύγκλιση και τη μακροοικονομική σταθερότητα. Ο κίνδυνος αυτός θα μπορούσε να ενισχυθεί λόγω ισχυρών επιδράσεων αστικής συγκέντρωσης, οι οποίες συχνά ωφελούν τις μεγάλες πόλεις, και δυναμικής τύπου «όλα στον νικητή», που συχνά εμφανίζεται στον τομέα των ψηφιακών τεχνολογιών, οι οποίες μπορούν να αυξήσουν την ανισότητα και να έχουν αρνητικό αντίκτυπο στη σύγκλιση. Οι επενδύσεις θα πρέπει να προσανατολίζονται στη δημιουργία έρευνας και καινοτομίας, αλλά και στην ευρύτερη διάδοση των καινοτομιών σε ολόκληρη την οικονομία.

               (5)Μια πιο συντονισμένη επενδυτική στρατηγική συνδυασμένη με ισχυρότερη μεταρρυθμιστική προσπάθεια σε επίπεδο ζώνης του ευρώ θα ήταν καθοριστικής σημασίας για τη στήριξη της ανάπτυξης και την αντιμετώπιση των μακροπρόθεσμων προκλήσεων, όπως η αλλαγή του κλίματος και ο τεχνολογικός μετασχηματισμός. Το δημοσιονομικό μέσο για τη σύγκλιση και την ανταγωνιστικότητα, που θα περιληφθεί στο πρόγραμμα στήριξης των μεταρρυθμίσεων, θα παρέχει χρηματοδοτική στήριξη στα κράτη μέλη της ζώνης του ευρώ για την εφαρμογή δεσμών μεταρρυθμίσεων και επενδύσεων. Το πρόγραμμα InvestEU, το οποίο θα συμβάλει επίσης στο επενδυτικό σχέδιο για μια βιώσιμη Ευρώπη, έχει επίσης ως στόχο να κινητοποιήσει τουλάχιστον 650 δισ. EUR σε πρόσθετες επενδύσεις για την περαιτέρω προώθηση της καινοτομίας και της δημιουργίας θέσεων εργασίας στην ΕΕ, μεταξύ άλλων μέσω της χρηματοδότησης βιώσιμων υποδομών. Τα κονδύλια της πολιτικής συνοχής, τα οποία διαδραματίζουν καίριο ρόλο στη στήριξη των περιφερειών και των αγροτικών περιοχών μας, διαδραματίζουν επίσης ρόλο στην κλιματική και τεχνολογική μετάβαση, μέσω της προώθησης της βιώσιμης ανάπτυξης. Η Ευρωπαϊκή Τράπεζα Επενδύσεων διαθέτει ήδη το 25 % της συνολικής της χρηματοδότησης σε επενδύσεις για το κλίμα και έχει ανακοινώσει την πρόθεσή της να διπλασιάσει το ποσοστό αυτό. Για να επιτευχθούν οι στόχοι της Ένωσης όσον αφορά τη βιωσιμότητα, θα ήταν απαραίτητη η υλοποίηση επενδυτικών έργων σε εθνικό και υποεθνικό επίπεδο, τα οποία να καλύπτουν την προσαρμογή στην κλιματική αλλαγή και τον μετριασμό της, την ενεργειακή μετάβαση, την απαλλαγή από τις ανθρακούχες εκπομπές ή την κυκλική οικονομία. Οι επενδύσεις σε βιομηχανίες και υποδομές δικτύων μπορούν να συμβάλουν στη βελτίωση της ανταγωνιστικότητας της ζώνης του ευρώ και στην προώθηση της μετάβασης σε πιο βιώσιμες μεταφορές. Επιπλέον, οι επενδύσεις σε άυλα στοιχεία όπως η έρευνα και ανάπτυξη και οι δεξιότητες θα είναι καίριας σημασίας για την προετοιμασία της αγοράς εργασίας της ζώνης του ευρώ για τις μελλοντικές προκλήσεις.

               (6)Τα αποτελέσματα της οικονομικής επέκτασης κατά τη διάρκεια των τελευταίων ετών δεν έχουν γίνει εξίσου αισθητά στο εσωτερικό των κρατών μελών και μεταξύ περιφερειών και χωρών. Ενώ τα επίπεδα του διαθέσιμου εισοδήματος πρόσφατα αυξήθηκαν, παραμένουν κάτω από τα προ κρίσης επίπεδα σε αρκετά κράτη μέλη της ζώνης του ευρώ. Ο αριθμός των ατόμων που αντιμετωπίζουν κίνδυνο φτώχειας και κοινωνικού αποκλεισμού μειώνεται στα περισσότερα κράτη μέλη και είναι τώρα 5 εκατομμύρια κάτω από το ανώτατο επίπεδο του 2012, αλλά παραμένει πάνω από τα επίπεδα του 2008 στη ζώνη του ευρώ. Μετά από μια περίοδο αυξημένων αποκλίσεων, ορισμένα κράτη μέλη έχουν συγκλίνει προς τα κράτη με τις υψηλότερες επιδόσεις σε κατά κεφαλήν ΑΕΠ τα τελευταία έτη. Ωστόσο, το μερίδιο του εισοδήματος που κατέχεται από τα υψηλότερα εισοδηματικά επίπεδα αυξήθηκε με αργούς ρυθμούς την τελευταία δεκαετία, ενώ εξακολουθούν να υπάρχουν μεγάλες αποκλίσεις μεταξύ των κρατών μελών.  Για να προωθηθεί η ανοδική σύγκλιση εντός και μεταξύ των κρατών μελών, θα ήταν σημαντικό να προωθηθούν πολιτικές που αποσκοπούν στην αύξηση της αποδοτικότητας και της ισότητας, σύμφωνα με τους Στόχους Βιώσιμης Ανάπτυξης. Οι πολιτικές αυτές έχουν ως αποτέλεσμα τη βελτίωση των μακροοικονομικών αποτελεσμάτων με μεγαλύτερη ισότητα στην κατανομή των οφελών για την κοινωνία στο σύνολό της, η οποία συμβάλλει επίσης στην ενίσχυση της συνοχής της ζώνης του ευρώ.

               (7)Η συνέπεια και η ισορροπία στο μείγμα μακροοικονομικής πολιτικής της ζώνης του ευρώ, συμπεριλαμβανομένης της νομισματικής, δημοσιονομικής και διαρθρωτικής πολιτικής, είναι ζωτικής σημασίας για την εξασφάλιση εύρωστης, βιώσιμης και χωρίς αποκλεισμούς οικονομικής ανάπτυξης και για την αποτελεσματική αντιμετώπιση του συνεχιζόμενου χαμηλού πληθωρισμού, της χειροτέρευσης των προοπτικών και των κινδύνων για τη μακροπρόθεσμη ανάπτυξη. Η Ευρωπαϊκή Κεντρική Τράπεζα διατηρεί μια διευκολυντική νομισματική πολιτική για να συμβάλει στην προσέγγιση του πληθωρισμού στον μεσοπρόθεσμο στόχο της για τον πληθωρισμό, στηρίζοντας παράλληλα την ανάπτυξη και τη δημιουργία θέσεων εργασίας. Η δημοσιονομική πολιτική πρέπει να συμπληρώνει τον προσανατολισμό της νομισματικής πολιτικής, όπως και οι διαρθρωτικές μεταρρυθμίσεις σε διάφορους τομείς, συμπεριλαμβανομένων των αναγκαίων για την ολοκλήρωση της αρχιτεκτονικής της Οικονομικής και Νομισματικής Ένωσης (ΟΝΕ).

               (8)Ο συντονισμός των εθνικών δημοσιονομικών πολιτικών με πλήρη τήρηση του Συμφώνου Σταθερότητας και Ανάπτυξης, λαμβανομένων παράλληλα υπόψη των διαθέσιμων δημοσιονομικών περιθωρίων και των δευτερογενών επιπτώσεων μεταξύ των χωρών, στηρίζει την ορθή λειτουργία της ΟΝΕ. Ο δημοσιονομικός προσανατολισμός της ζώνης του ευρώ αναμένεται να είναι σε γενικές γραμμές ουδέτερος έως ελαφρώς επεκτατικός το 2020 και το 2021. Ταυτόχρονα, οι εθνικές δημοσιονομικές πολιτικές εξακολουθούν να μην είναι επαρκώς διαφοροποιημένες ανάλογα με τα διαθέσιμα δημοσιονομικά περιθώρια στα κράτη μέλη. Η άσκηση συνετών δημοσιονομικών πολιτικών από τα κράτη μέλη με υψηλά επίπεδα δημόσιου χρέους θα έθετε το δημόσιο χρέος σε καθοδική πορεία, θα περιόριζε την ευπάθεια σε κλυδωνισμούς και θα καθιστούσε δυνατή την πλήρη λειτουργία των αυτόματων σταθεροποιητών σε περίπτωση οικονομικής κάμψης. Από την άλλη πλευρά, η περαιτέρω τόνωση των επενδύσεων και άλλων παραγωγικών δαπανών στα κράτη μέλη με ευνοϊκή δημοσιονομική κατάσταση θα στήριζε την ανάπτυξη βραχυπρόθεσμα και μεσοπρόθεσμα, ενώ θα συνέβαλλε επίσης στην επανεξισορρόπηση της οικονομίας της ζώνης του ευρώ. Σε περίπτωση επιδείνωσης των προοπτικών, η επίτευξη ενός υποστηρικτικού δημοσιονομικού προσανατολισμού στο συνολικό επίπεδο που επικεντρώνεται στις παραγωγικές δαπάνες, παράλληλα με την εφαρμογή πολιτικών με πλήρη τήρηση του Συμφώνου Σταθερότητας και Ανάπτυξης, λαμβάνοντας υπόψη τις ειδικές περιστάσεις ανά χώρα και αποφεύγοντας τη φιλοκυκλικότητα στο μέτρο του δυνατού, είναι σημαντική για τη διατήρηση της ανάπτυξης βραχυπρόθεσμα.

               (9)Οι δημοσιονομικές διαρθρωτικές μεταρρυθμίσεις παραμένουν ζωτικής σημασίας για τη βελτίωση της δημοσιονομικής βιωσιμότητας, την ενίσχυση του αναπτυξιακού δυναμικού και την εφαρμογή αποτελεσματικών δημοσιονομικών πολιτικών σε περίπτωση κάμψης. Η εύρυθμη λειτουργία των εθνικών δημοσιονομικών πλαισίων, καθώς και η τακτική και διεξοδική επανεξέταση των δαπανών και οι αποτελεσματικές και διαφανείς δημόσιες προμήθειες μπορούν να ενισχύσουν την αποδοτικότητα και την αποτελεσματικότητα των δημόσιων δαπανών και να βελτιώσουν την αξιοπιστία και την ποιότητα των δημοσιονομικών πολιτικών. Η βελτίωση της σύνθεσης των εθνικών προϋπολογισμών, τόσο ως προς τα έσοδα όσο και ως προς τις δαπάνες, συμπεριλαμβανομένης της μεταφοράς πόρων προς επενδύσεις με τη θέσπιση στρατηγικών δημόσιων επενδύσεων, θα επέτεινε τον αντίκτυπο των δημόσιων προϋπολογισμών στην ανάπτυξη, θα αύξανε την παραγωγικότητα και θα άρχιζε να αντιμετωπίζει τις μακροπρόθεσμες προκλήσεις της πράσινης και της ψηφιακής οικονομίας. Η απλούστευση και ο εκσυγχρονισμός των φορολογικών συστημάτων και η αντιμετώπιση της φορολογικής απάτης, της φοροδιαφυγής και της φοροαποφυγής, ιδίως μέσω μέτρων κατά του επιθετικού φορολογικού σχεδιασμού, είναι ουσιώδους σημασίας για να καταστούν τα φορολογικά συστήματα πιο αποδοτικά και πιο δίκαια. Η ευκολία με την οποία οι κινητοί πόροι μπορούν να μετακινηθούν εντός της ζώνης του ευρώ αυξάνει το περιθώριο για φορολογικό ανταγωνισμό. Ως εκ τούτου, ο συντονισμός μεταξύ των κρατών μελών είναι απαραίτητος για την αντιμετώπιση της μετατόπισης κερδών, του υπερβολικού φορολογικού ανταγωνισμού και ενός γενικού αγώνα δρόμου μείωσης της φορολογίας των εταιρειών. Η συμφωνία για κοινή ενοποιημένη βάση φορολογίας εταιρειών, καθώς και μια συμφωνία για τον έλεγχο της κατανομής κερδών μεταξύ χωρών και για τη διασφάλιση της ελάχιστης πραγματικής φορολόγησης θα ήταν καθοριστικής σημασίας για την προσπάθεια αυτή. Η φορολογική επιβάρυνση στη ζώνη του ευρώ είναι σχετικά υψηλή και βαρύνει δυσανάλογα την εργασία, ενώ οι φόροι περιουσίας ή οι περιβαλλοντικοί φόροι αντιπροσωπεύουν πολύ μικρό μερίδιο των φορολογικών εσόδων. Οι δύο τελευταίοι φόροι, ωστόσο, μπορεί να είναι λιγότερο επιζήμιοι για την ανάπτυξη και την προσφορά και ζήτηση εργασίας και μπορούν να συμβάλουν στη βιώσιμη ανάπτυξη, μέσω της παροχής κινήτρων για «οικολογικότερη» συμπεριφορά των καταναλωτών και των παραγωγών. Η φορολογία θα πρέπει να λαμβάνει καλύτερα υπόψη τη διάσταση του κλίματος και να αντιμετωπίζει με μεγαλύτερη συνέπεια τις εκπομπές και τη διαρροή άνθρακα. Επομένως, για να διευκολυνθεί η μετάβαση προς μια πράσινη οικονομία, θα προταθεί η προώθηση του σχεδιασμού δημοσιονομικών πολιτικών που ευνοούν την ανάληψη περιβαλλοντικών δεσμεύσεων και η αναθεώρηση της οδηγίας για τη φορολογία της ενέργειας, καθώς και ένας μηχανισμός συνοριακής προσαρμογής άνθρακα, εάν χρειάζεται, για να αποφεύγεται η διαρροή άνθρακα και να διατηρηθούν ισότιμοι όροι ανταγωνισμού με τις επιχειρήσεις τρίτων χωρών.

               (10)Οι διαρθρωτικές και θεσμικές μεταρρυθμίσεις που αυξάνουν τον ανταγωνισμό στις αγορές προϊόντων, προωθούν την αποδοτική χρήση των πόρων, βελτιώνουν το επιχειρηματικό περιβάλλον και την ποιότητα των δημόσιων διοικήσεων, συμπεριλαμβανομένης της αποτελεσματικότητας του δικαστικού συστήματος, είναι σημαντικές για την ανθεκτικότητα των κρατών μελών της ζώνης του ευρώ. Οι ανθεκτικές οικονομικές δομές αποτρέπουν σημαντικές και μακροχρόνιες επιπτώσεις στο εισόδημα και την προσφορά εργασίας από κλυδωνισμούς και μπορούν να διευκολύνουν τη λειτουργία της δημοσιονομικής και της νομισματικής πολιτικής και να συγκρατήσουν τις αποκλίσεις, ιδίως σε περιόδους οικονομικής κάμψης, δημιουργώντας ευνοϊκότερες συνθήκες για βιώσιμη και χωρίς αποκλεισμούς ανάπτυξη. Ο καλύτερος συντονισμός και η εφαρμογή διαρθρωτικών μεταρρυθμίσεων, ιδίως εκείνων που προβλέπονται στις ειδικές ανά χώρα συστάσεις, μπορούν να δημιουργήσουν θετικές δευτερογενείς επιπτώσεις σε όλα τα κράτη μέλη. Εν προκειμένω, τα εθνικά συμβούλια παραγωγικότητας μπορούν να διαδραματίσουν σημαντικό ρόλο στην αύξηση του ενστερνισμού των μεταρρυθμίσεων και στη βελτίωση της εφαρμογής τους. Απαιτούνται επίσης μεταρρυθμίσεις για την αντιμετώπιση επειγουσών μακροπρόθεσμων προκλήσεων, όπως η αλλαγή του κλίματος και ο τεχνολογικός μετασχηματισμός. Η εμβάθυνση της ολοκλήρωσης της ενιαίας αγοράς, η οποία έχει αποδειχθεί σημαντική κινητήρια δύναμη ανάπτυξης και σύγκλισης μεταξύ των κρατών μελών, μπορεί επίσης να συμβάλει στην τόνωση της αύξησης της παραγωγικότητας.

               (11)Ο ευρωπαϊκός πυλώνας κοινωνικών δικαιωμάτων καθορίζει είκοσι αρχές για την προώθηση των ίσων ευκαιριών και της πρόσβασης στην αγορά εργασίας, των δίκαιων συνθηκών εργασίας και της κοινωνικής προστασίας και ένταξης. Έχει σχεδιαστεί ως πυξίδα για την προώθηση της ανοδικής σύγκλισης προς καλύτερες συνθήκες εργασίας και διαβίωσης. Οι ισχυρότερες και χωρίς αποκλεισμούς οικονομίες και κοινωνίες μπορούν με τη σειρά τους να ενισχύσουν την ανθεκτικότητα της Ένωσης και της ζώνης του ευρώ. Οι μεταρρυθμίσεις και οι επενδύσεις σε δεξιότητες, αλλαγή θέσεων εργασίας και αποτελεσματικότερη κοινωνική προστασία είναι επίσης σημαντικές ως συνοδευτικά μέτρα μιας δίκαιης μετάβασης προς μια πράσινη και ψηφιακή οικονομία. Η πλήρης εφαρμογή του πυλώνα σε όλα τα επίπεδα, λαμβανομένων δεόντως υπόψη των αντίστοιχων αρμοδιοτήτων, θα είναι ουσιαστικής σημασίας για την προώθηση της ανοδικής σύγκλισης.

               (12)Οι μεταρρυθμίσεις που αυξάνουν τη συμμετοχή στην αγορά εργασίας, προωθούν τη δημιουργία ποιοτικών θέσεων εργασίας, στηρίζουν τις επιτυχείς μετακινήσεις στην αγορά εργασίας, μειώνουν τον κατακερματισμό και προάγουν τον κοινωνικό διάλογο μπορούν να συμβάλουν στην τόνωση της ανάπτυξης χωρίς αποκλεισμούς, στη βελτίωση της οικονομικής ανθεκτικότητας και της αυτόματης σταθεροποίησης, στη μείωση των ανισοτήτων και στην αντιμετώπιση της φτώχειας και του κοινωνικού αποκλεισμού. Η εξατομικευμένη υποστήριξη για την αλλαγή θέσης εργασίας, την κατάρτιση και την απόκτηση νέων προσόντων είναι καίριας σημασίας για την προώθηση της έγκαιρης επανένταξης των ατόμων που αναζητούν εργασία. Για την πρόσβαση σε υψηλής ποιότητας εκπαίδευση και κατάρτιση καθ’ όλη τη διάρκεια του κύκλου ζωής απαιτούνται επαρκείς επενδύσεις για τη βελτίωση του ανθρώπινου κεφαλαίου και των δεξιοτήτων, μεταξύ άλλων υπό το πρίσμα της ψηφιακής και της πράσινης μετάβασης. Αυτό συμβάλλει στη βελτίωση της απασχολησιμότητας, της παραγωγικότητας, της ικανότητας για καινοτομία, καθώς και των μισθών μεσοπρόθεσμα και μακροπρόθεσμα, καθώς αυξάνει την ανθεκτικότητα της ζώνης του ευρώ. Η νομοθεσία για την προστασία της απασχόλησης πρέπει να προβλέπει δίκαιες και αξιοπρεπείς συνθήκες εργασίας για όλους τους εργαζομένους, ιδίως ενόψει των αναδυόμενων άτυπων μορφών απασχόλησης που δημιουργούν μεν νέες ευκαιρίες, αλλά και προκλήσεις όσον αφορά την εργασιακή ασφάλεια και την κοινωνική προστασία. Τα αποτελεσματικά και βιώσιμα συστήματα κοινωνικής προστασίας είναι επίσης ζωτικής σημασίας για τη διασφάλιση επαρκούς εισοδήματος και πρόσβασης σε ποιοτικές υπηρεσίες. Οι μεταρρυθμίσεις των συνταξιοδοτικών συστημάτων και οι πολιτικές για την ισορροπία μεταξύ επαγγελματικής και ιδιωτικής ζωής μπορούν να προωθήσουν σημαντικά τη συμμετοχή στην αγορά εργασίας, διασφαλίζοντας τη μακροπρόθεσμη βιωσιμότητα των ευρωπαϊκών συστημάτων κοινωνικής πρόνοιας. Η μετατόπιση της φορολογίας προς τομείς εκτός της εργασίας θα μπορούσε να είναι χρήσιμη, εάν εστιαστεί ιδίως στους εργαζόμενους με χαμηλό εισόδημα και τα δεύτερα εργαζόμενα μέλη της οικογένειας. Η συμμετοχή των κοινωνικών εταίρων στις μεταρρυθμίσεις που αφορούν την απασχόληση, καθώς και στις κοινωνικές και οικονομικές μεταρρυθμίσεις, είναι ζωτικής σημασίας για την ενίσχυση του ενστερνισμού και την υποστήριξη της εφαρμογής των μεταρρυθμίσεων.

               (13)Η ευρωστία του χρηματοπιστωτικού τομέα της ζώνης του ευρώ έχει αυξηθεί μετά την κρίση, αν και εξακολουθούν να υπάρχουν τρωτά σημεία. Το χρέος των επιχειρήσεων και των νοικοκυριών παραμένει σε υψηλά επίπεδα σε αρκετές χώρες και, σε πολλές περιπτώσεις, τα εθνικά φορολογικά συστήματα εξακολουθούν να χαρακτηρίζονται από ευνοϊκή μεταχείριση του χρέους. Η ανάγκη προσαρμογής των επιχειρηματικών μοντέλων των τραπεζών, το περιβάλλον χαμηλών επιτοκίων και ο αυξανόμενος ανταγωνισμός από άλλες μορφές χρηματοδότησης εξακολουθούν να ασκούν πίεση στην ανταγωνιστικότητα των τραπεζών. Έχει σημειωθεί συνεχής πρόοδος όσον αφορά τη μείωση των κινδύνων, ιδίως όσον αφορά τη μείωση των μη εξυπηρετούμενων δανείων (ΜΕΔ). Ωστόσο, όπου τα ποσοστά ΜΕΔ παραμένουν μάλλον υψηλά, απαιτούνται περαιτέρω συνεχείς προσπάθειες, και όλα τα κράτη μέλη θα πρέπει να εφαρμόσουν κατάλληλες πολιτικές για την πρόληψη της συσσώρευσης ΜΕΔ. Τον Μάρτιο του 2018, η Επιτροπή παρουσίασε δέσμη μέτρων για τον μετριασμό των κινδύνων τόσο για την διευκόλυνση της αντιμετώπισης των παλαιών ΜΕΔ όσο και για την αποφυγή τους στο μέλλον. Στο πλαίσιο των νομοθετικών μέτρων για τα ΜΕΔ, τον Απρίλιο του 2019 εκδόθηκε κανονισμός
                  5
               , ο οποίος εισάγει έναν «εκ του νόμου προβλεπόμενο προληπτικό μηχανισμό ασφαλείας» για την πρόληψη του κινδύνου σχηματισμού ανεπαρκών προβλέψεων για μελλοντικά ΜΕΔ· θα πρέπει να επιτευχθεί περαιτέρω πρόοδος ώστε να συνεχιστεί η αντιμετώπιση του ζητήματος των ΜΕΔ, και ιδίως πρέπει να προχωρήσει το σχέδιο οδηγίας για τις δευτερογενείς αγορές ΜΕΔ. Όπως επισημαίνεται στις εκθέσεις της Επιτροπής του Ιουλίου 2019 για την καταπολέμηση της νομιμοποίησης εσόδων από παράνομες δραστηριότητες
                  6
               , απαιτείται μια πιο ολοκληρωμένη προσέγγιση στην καταπολέμηση της νομιμοποίησης εσόδων από παράνομες δραστηριότητες και της χρηματοδότησης τρομοκρατικών δραστηριοτήτων στην Ένωση για την αντιμετώπιση των διαρθρωτικών ελλείψεων που εντοπίστηκαν. Απαιτείται ειδικότερα καλύτερη επιβολή των κανόνων και καλύτερη εποπτεία μέσω πιο ενοποιημένης δράσης της ΕΕ.

               (14)Η τραπεζική ένωση παραμένει ημιτελής, παρά τη σημαντική πρόοδο που έχει σημειωθεί στη δημιουργία της, μεταξύ άλλων με την πρόσφατη συμφωνία για τη θέση σε λειτουργία ενός κοινού μηχανισμού ασφαλείας για το Ενιαίο Ταμείο Εξυγίανσης. Συστάθηκε ομάδα εργασίας υψηλού επιπέδου για να συνεχίσει τις τεχνικές εργασίες που αφορούν την έναρξη των πολιτικών διαπραγματεύσεων για τη θέσπιση ενός Ευρωπαϊκού Συστήματος Ασφάλισης των Καταθέσεων (ΕΣΑΚ). Η εργασία αυτή πρέπει να ολοκληρωθεί δεδομένης της σημασίας του ΕΣΑΚ για την τραπεζική ένωση υπό σταθερές συνθήκες και εντός της ευρύτερης αρχιτεκτονικής της ΟΝΕ, η οποία απαιτεί την αντιμετώπιση όλων των σχετικών στοιχείων που ευνοούν τη σταθερότητα και την αποτελεσματικότητα του ευρωπαϊκού τραπεζικού τομέα. Τέλος, η Επιτροπή υλοποίησε όλες τις δράσεις που ανακοινώθηκαν στην Ένωση Κεφαλαιαγορών. Ωστόσο, ορισμένες φορές δεν υπάρχει απτή υποστήριξη για συγκεκριμένους νομοθετικούς φακέλους και απαιτούνται νέες προσπάθειες για την άρση των νομικών, φορολογικών και ρυθμιστικών εμποδίων στη δημιουργία μιας Ένωσης Κεφαλαιαγορών, ιδίως όσον αφορά τους κανόνες για την πρόσβαση σε χρηματοδότηση, την αφερεγγυότητα, την εποπτεία και τις φορολογικές αποκλίσεις, καθώς και για την αποτελεσματικότερη εποπτεία της ΕΕ.  Πρέπει να αξιολογηθεί επίσης ο ρόλος και η λειτουργία των εθνικών αγορών κρατικών ομολόγων για να αντιμετωπιστεί ο επονομαζόμενος δεσμός μεταξύ τραπεζών και κρατών.

               (15)Η ενίσχυση της αρχιτεκτονικής της ΟΝΕ απαιτεί την υλοποίηση των δράσεων που προσδιορίστηκαν στη δήλωση της συνόδου κορυφής για το ευρώ του Δεκεμβρίου 2019 ως ζήτημα προτεραιότητας, αλλά και των προτάσεων της Επιτροπής για τον καθορισμό περαιτέρω μέτρων για την ολοκλήρωση της ΟΝΕ. Η ανακοίνωση του Ιουνίου 2019 με τίτλο «Εμβάθυνση της Οικονομικής και Νομισματικής Ένωσης της Ευρώπης: απολογισμός τέσσερα χρόνια μετά την έκθεση των πέντε Προέδρων», παρουσιάζει την τρέχουσα κατάσταση και σκιαγραφεί τους τομείς στους οποίους θα πρέπει να επικεντρωθούν οι μεταρρυθμιστικές προσπάθειες βραχυπρόθεσμα και μεσοπρόθεσμα. Σημειώθηκε κάποια πρόοδος όσον αφορά την οικονομική ένωση, με πολιτική συμφωνία για το δημοσιονομικό μέσο σύγκλισης και ανταγωνιστικότητας για τη ζώνη του ευρώ. Οι συζητήσεις για τη βελτίωση της εργαλειοθήκης του Ευρωπαϊκού Μηχανισμού Σταθερότητας και την αναθεώρηση της οικείας συνθήκης βρίσκονται σε εξέλιξη. Ωστόσο, δεν διεξήχθησαν συζητήσεις στο Συμβούλιο σχετικά με τη λειτουργία δημοσιονομικής σταθεροποίησης για τη ζώνη του ευρώ ούτε τη μεταρρύθμιση της διακυβέρνησης της ζώνης του ευρώ. Η Επιτροπή προτίθεται να προτείνει ένα Ευρωπαϊκό Σύστημα Αντασφάλισης Παροχών Ανεργίας για την καλύτερη προστασία των πολιτών σε περιπτώσεις οικονομικών κλυδωνισμών.

               (16)Η ολοκλήρωση της ΟΝΕ θα έχει ως αποτέλεσμα τη βελτίωση των μακροοικονομικών αποτελεσμάτων. Η ατελής ΟΝΕ παρεμποδίζει τη χρηματοπιστωτική ολοκλήρωση. Αυτό περιορίζει τις ευκαιρίες χρηματοδότησης των αναγκαίων επενδύσεων για την προώθηση μιας παραγωγικής, βιώσιμης και σταθερής οικονομίας χωρίς αποκλεισμούς. Η ατελής ΟΝΕ παρεμποδίζει επίσης την ομαλή μετάδοση της νομισματικής πολιτικής σε ολόκληρη τη ζώνη του ευρώ και περιορίζει την ικανότητα της Ευρώπης να καθορίζει το οικονομικό της πεπρωμένο. Επιπλέον, η έλλειψη μιας κεντρικής λειτουργίας δημοσιονομικής σταθεροποίησης αποδυναμώνει σημαντικά την αντικυκλική δημοσιονομική ικανότητα της ζώνης του ευρώ. Επιπλέον, η μετακίνηση προς διακυβερνητικές λύσεις δεν συνδυάστηκε με την κατάλληλη λογοδοσία σε επίπεδο ΕΕ. Ως εκ τούτου, οι βελτιώσεις στη διακυβέρνηση των οργάνων της ζώνης του ευρώ θα ήταν καθοριστικής σημασίας για την αύξηση της δημοκρατικής λογοδοσίας. Η ενίσχυση της ΟΝΕ είναι καίριας σημασίας για τη διεύρυνση της επιρροής της Ευρώπης στον κόσμο, την ανάπτυξη του διεθνούς ρόλου του ευρώ και τη συμβολή σε μια ανοικτή, πολυμερή και βασιζόμενη σε κανόνες παγκόσμια οικονομία. Είναι σημαντικό οι συζητήσεις να εξακολουθήσουν να διεξάγονται με ανοικτό πνεύμα και διαφάνεια έναντι των κρατών μελών που δεν συμμετέχουν στη ζώνη του ευρώ και με πλήρη σεβασμό στην εσωτερική αγορά της Ένωσης.

               ΣΥΝΙΣΤΑ στα κράτη μέλη της ζώνης του ευρώ να αναλάβουν δράση, μεμονωμένα και συλλογικά, στο πλαίσιο της Ευρωομάδας, το διάστημα 2020-2021, ώστε:

               1.Τα κράτη μέλη της ζώνης του ευρώ με ελλείμματα στο ισοζύγιο τρεχουσών συναλλαγών ή υψηλό εξωτερικό χρέος, να συνεχίσουν τις μεταρρυθμίσεις για την ενίσχυση της ανταγωνιστικότητας και τη μείωση του εξωτερικού χρέους. Τα κράτη μέλη της ζώνης του ευρώ με μεγάλα πλεονάσματα στο ισοζύγιο τρεχουσών συναλλαγών, να ενισχύσουν τις συνθήκες που στηρίζουν την αύξηση των μισθών, με παράλληλο σεβασμό του ρόλου των κοινωνικών εταίρων, και να εφαρμόσουν μέτρα που προωθούν τις δημόσιες και ιδιωτικές επενδύσεις. Όλα τα κράτη μέλη, να ενισχύσουν την παραγωγικότητα με τη βελτίωση του επιχειρηματικού περιβάλλοντος και της ποιότητας των θεσμών, να αυξήσουν την ανθεκτικότητα μέσω της βελτίωσης της λειτουργίας των αγορών αγαθών και υπηρεσιών, ιδίως με την εμβάθυνση της ενιαίας αγοράς. Να στηρίξουν μια δίκαιη και χωρίς αποκλεισμούς μετάβαση προς μια ανταγωνιστική, πράσινη και ψηφιακή οικονομία μέσω επενδύσεων σε υλικά και άυλα στοιχεία, τόσο δημόσιων όσο και ιδιωτικών.

               2.Τα κράτη μέλη με υψηλά επίπεδα χρέους, να εφαρμόσουν συνετές πολιτικές για να θέσουν με αξιόπιστο τρόπο το δημόσιο χρέος σε διατηρήσιμη καθοδική πορεία. Τα κράτη μέλη με ευνοϊκή δημοσιονομική θέση, να τη χρησιμοποιήσουν για την περαιτέρω τόνωση επενδύσεων υψηλής ποιότητας. Σε περίπτωση επιδείνωσης των προοπτικών, να ακολουθήσουν υποστηρικτικό δημοσιονομικό προσανατολισμό στο συνολικό επίπεδο, παράλληλα με την εφαρμογή πολιτικών με πλήρη τήρηση του Συμφώνου Σταθερότητας και Ανάπτυξης, λαμβάνοντας υπόψη τις ειδικές περιστάσεις ανά χώρα και αποφεύγοντας τη φιλοκυκλικότητα στο μέτρο του δυνατού, και να είναι έτοιμα να συντονίσουν τις πολιτικές τους στο πλαίσιο της Ευρωομάδας. Να βελτιώσουν την αποτελεσματικότητα των εθνικών δημοσιονομικών πλαισίων και την ποιότητα των δημόσιων οικονομικών και να εγκρίνουν φιλοαναπτυξιακά φορολογικά και άλλα σχετικά δημοσιονομικά μέτρα που προωθούν μια βιώσιμη οικονομία. Να στηρίξουν και να υλοποιήσουν τις δράσεις της ΕΕ για την καταπολέμηση του επιθετικού φορολογικού σχεδιασμού και την αντιμετώπιση του αγώνα δρόμου μείωσης της φορολογίας των εταιρειών.

               3.Να ενισχύσουν τα συστήματα εκπαίδευσης και κατάρτισης και τις επενδύσεις σε δεξιότητες. Να αυξήσουν την αποτελεσματικότητα των ενεργητικών πολιτικών για την αγορά εργασίας που υποστηρίζουν την ένταξη στην αγορά εργασίας και τις επιτυχείς μετακινήσεις στην αγορά εργασίας, μεταξύ άλλων και σε περισσότερες ψηφιακές και πράσινες θέσεις εργασίας. Να προωθήσουν τη συμμετοχή στην αγορά εργασίας, συμπεριλαμβανομένης της συμμετοχής των γυναικών, και να μετατοπίσουν τη φορολογία προς τομείς εκτός της εργασίας, ιδίως για τους εργαζόμενους με χαμηλό εισόδημα και τα δεύτερα εργαζόμενα μέλη της οικογένειας. Να προωθήσουν τη δημιουργία ποιοτικών θέσεων εργασίας και δίκαιων εργασιακών συνθηκών και να αντιμετωπίσουν τον κατακερματισμό της αγοράς εργασίας. Να βελτιώσουν την πρόσβαση σε επαρκή και βιώσιμα συστήματα κοινωνικής προστασίας. Να αυξήσουν την αποτελεσματικότητα του κοινωνικού διαλόγου και να προωθήσουν τις συλλογικές διαπραγματεύσεις.

               4.Να ολοκληρώσουν την Τραπεζική Ένωση με την έναρξη πολιτικών διαπραγματεύσεων για το Ευρωπαϊκό Σύστημα Ασφάλισης των Καταθέσεων, με τη λήψη μέτρων για τη βελτίωση της διαχείρισης κρίσεων και με τη θέση σε εφαρμογή των διατάξεων για την παροχή ρευστότητας κατά την εξυγίανση και τον μηχανισμό ασφαλείας για το Ενιαίο Ταμείο Εξυγίανσης. Να ενισχύσουν το ευρωπαϊκό κανονιστικό και εποπτικό πλαίσιο, μεταξύ άλλων με την ενίσχυση της εποπτείας και της επιβολής των κανόνων για την καταπολέμηση της νομιμοποίησης εσόδων από παράνομες δραστηριότητες. Να προωθήσουν την ομαλή απομόχλευση των μεγάλων αποθεμάτων ιδιωτικού χρέους, μεταξύ άλλων με την άρση της ευνοϊκής μεταχείρισης του χρέους στη φορολογία. Να εξακολουθήσουν να διευκολύνουν την ταχεία μείωση του επιπέδου των μη εξυπηρετούμενων δανείων από τις τράπεζες στη ζώνη του ευρώ και να προλαμβάνουν τη συσσώρευσή τους. Να ανανεώσουν τις προσπάθειες για την ολοκλήρωση της Ένωσης Κεφαλαιαγορών.

               5.Να σημειώσουν φιλόδοξη πρόοδο όσον αφορά την εμβάθυνση της Οικονομικής και Νομισματικής Ένωσης, να υλοποιήσουν ταχέως τις δράσεις που προσδιορίστηκαν στη δήλωση της συνόδου κορυφής για το ευρώ του Δεκεμβρίου 2019 και να προχωρήσουν σε όλες τις άλλες πτυχές με σκοπό την ενίσχυση του διεθνούς ρόλου του ευρώ και την παγκόσμια προβολή των οικονομικών συμφερόντων της Ευρώπης. Να εμβαθύνουν την Οικονομική και Νομισματική Ένωση και να ενισχύσουν τη δημοκρατική λογοδοσία της, με πλήρη σεβασμό στην εσωτερική αγορά της Ένωσης και με ανοικτό και διαφανή τρόπο έναντι των κρατών μελών που δεν συμμετέχουν στη ζώνη του ευρώ.

               Στρασβούργο, 17.12.2019

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        ΕΕ L 306 της 23.11.2011, σ. 25.

                     (3)

                        Όλα τα αριθμητικά στοιχεία των προβλέψεων στο παρόν έγγραφο προέρχονται από τις φθινοπωρινές προβλέψεις της Ευρωπαϊκής Επιτροπής του 2019.

                     (4)

                        Ευρωπαϊκή Επιτροπή (2019), Έκθεση του μηχανισμού επαγρύπνησης 2020, COM(2019) 651 final.

                     (5)

                        Κανονισμός (ΕΕ) 2019/630 του Ευρωπαϊκού Κοινοβουλίου και του Συμβουλίου, της 17ης Απριλίου 2019, για την τροποποίηση του κανονισμού (ΕΕ) αριθ. 575/2013 όσον αφορά την ελάχιστη κάλυψη ζημιών για τα μη εξυπηρετούμενα ανοίγματα, ΕΕ L 111 της 25.4.2019, σ. 4.

                     (6)

                        Ανακοίνωση COM (2019) 360 final της Επιτροπής προς το Ευρωπαϊκό Κοινοβούλιο και το Συμβούλιο - Προς την καλύτερη εφαρμογή του ενωσιακού πλαισίου για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας.


title: Σύσταση για ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία εξουσιοδοτείται η Επιτροπή να διαπραγματευθεί, εξ ονόματος της Ένωσης, τροποποιήσεις και προσαρμογές του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος

text: ---pagebreak---  ---pagebreak---  ---pagebreak---  ---pagebreak---


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 4.11.2019
            COM(2019) 576 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η Ευρωπαϊκή Επιτροπή να ξεκινήσει διαπραγματεύσεις για συμφωνία συνεργασίας και αμοιβαίας διοικητικής συνδρομής σε τελωνειακά θέματα (CCMAA) με τη Δημοκρατία της Λευκορωσίας

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Τα τελευταία έτη έχει σημειωθεί πρόοδος στις σχέσεις ΕΕ-Λευκορωσίας και το διμερές εμπόριο εμπορευμάτων μεταξύ των δύο μερών αυξάνεται με σταθερούς ρυθμούς. Η Ευρωπαϊκή Ένωση αποτελεί τον δεύτερο σημαντικότερο εμπορικό εταίρο της Λευκορωσίας, καθώς αντιπροσωπεύει περίπου το ένα τρίτο των συνολικών εμπορικών συναλλαγών της χώρας. Ταυτόχρονα όμως, τα εργοστάσια της Λευκορωσίας αντιπροσωπεύουν σημαντικό μερίδιο (εκτιμώμενο άνω του 15 %) των παράνομων προϊόντων καπνού που κατάσχονται από τις τελωνειακές αρχές στα κράτη μέλη της ΕΕ. Το παράνομο εμπόριο καπνού συνεπάγεται απώλεια εσόδων για τους προϋπολογισμούς των κρατών μελών και της ΕΕ

                  εκτιμώμενου

                ποσού ύψους 10 δισ. EUR ετησίως. Το παράνομο εμπόριο καπνού υπονομεύει επίσης τις ενωσιακές και εθνικές πολιτικές για τη δημόσια υγεία και, κατά συνέπεια, συμβάλλει στον μεγάλο ετήσιο αριθμό θανάτων που συνδέονται με το κάπνισμα. Το 2013 η ΕΕ ενέκρινε μια συνολική στρατηγική
                  1
                για την καταπολέμηση του παράνομου εμπορίου καπνού, η οποία σήμερα εξακολουθεί να ισχύει
                  2
               . Κεντρικό στοιχείο της εν λόγω στρατηγικής είναι η ενίσχυση της συνεργασίας με τις κυριότερες χώρες προέλευσης και διέλευσης. Επομένως, η πρόταση ανταποκρίνεται στις ανάγκες των κρατών μελών της ΕΕ και των επιχειρήσεών τους για ένα νομικό πλαίσιο συνεργασίας και αμοιβαίας διοικητικής συνδρομής σε τελωνειακά θέματα με τη Λευκορωσία.

               Λόγω των ιδιαίτερων ιστορικών συνθηκών, η Λευκορωσία είναι η μόνη χώρα της Ανατολικής Γειτονίας της ΕΕ και, παράλληλα, η μόνη χώρα της Ευρασιατικής Οικονομικής Ένωσης η οποία δεν διαθέτει επίσημη νομική βάση για τη συνεργασία και την αμοιβαία διοικητική συνδρομή σε τελωνειακά θέματα με την ΕΕ. Απαιτείται, επομένως, μια διεθνής συμφωνία για να θεσπιστεί νομική βάση για την τελωνειακή συνεργασία, ιδίως στους τομείς της ασφάλειας της αλυσίδας εφοδιασμού και της διευκόλυνσης του εμπορίου, καθώς και την αμοιβαία διοικητική συνδρομή με σκοπό την πρόληψη, τη διερεύνηση και την καταπολέμηση παραβάσεων της τελωνειακής νομοθεσίας. Η συμφωνία με τη Λευκορωσία θα αποτελέσει κατάλληλο εργαλείο για την καταπολέμηση της τελωνειακής απάτης.

               Καθώς εξελίσσονται οι συνολικές σχέσεις της ΕΕ με τη Λευκορωσία, είναι πλέον η κατάλληλη στιγμή για να γεφυρωθεί το κενό αυτό στις εξωτερικές σχέσεις της ΕΕ με τις χώρες γειτονίας της όσον αφορά τα τελωνειακά θέματα. Η εν λόγω πρωτοβουλία συνάδει με τα συμπεράσματα του Συμβουλίου για τη Λευκορωσία του Φεβρουαρίου του 2016, σύμφωνα με τα οποία η ΕΕ παραμένει ανοικτή στην περαιτέρω ανάπτυξη των σχέσεων ΕΕ-Λευκορωσίας και στη λήψη περαιτέρω μέτρων για την ενίσχυση των πολιτικών σχέσεων και της τομεακής συνεργασίας στο κατάλληλο πλαίσιο. Αποτελεί συνέχεια των πρόσφατων πολιτικών επαφών στο πλαίσιο της συνεδρίασης της Ομάδας Συντονισμού ΕΕ-Λευκορωσίας της 25ης Απριλίου 2019, καθώς και στο πλαίσιο της επίσκεψης του επίτροπου Oettinger στο Μινσκ τον Φεβρουάριο του 2019. Η ενίσχυση της συνεργασίας μας με τη Λευκορωσία αποτελεί επίσης κεντρικό στοιχείο του σχεδίου δράσης για την καταπολέμηση του παράνομου εμπορίου καπνού 2018-2022
                  3
                το οποίο εκδόθηκε από την Επιτροπή τον Δεκέμβριο του 2018.

               Η παρούσα πρωτοβουλία δεν εντάσσεται στο πλαίσιο του προγράμματος βελτίωσης της καταλληλότητας του κανονιστικού πλαισίου (REFIT).

               •Συνέπεια με τις ισχύουσες διατάξεις στον τομέα πολιτικής

                  Η Επιτροπή έχει συνάψει συμφωνίες, οι οποίες περιλαμβάνουν διατάξεις για τη συνεργασία και την αμοιβαία διοικητική συνδρομή σε τελωνειακά θέματα, με όλες τις χώρες της Ανατολικής Γειτονίας και με όλες τις λοιπές χώρες που είναι μέλη της Ευρασιατικής Οικονομικής Ένωσης: Ρωσία
                     4
                  , Αρμενία
                     5
                  , Καζαχστάν
                     6
                   και Κιργιζία
                     7
                  .

               •Συνέπεια με άλλες πολιτικές της Ένωσης

                  Η σύσταση συνάδει με άλλες πολιτικές της Ένωσης.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Το άρθρο 218 παράγραφοι 3 και 4 της Συνθήκης για τη λειτουργία της Ευρωπαϊκής Ένωσης (ΣΛΕΕ) θα αποτελέσει τη διαδικαστική νομική βάση.

                  Το αντικείμενο της συμφωνίας εμπίπτει στην κοινή εμπορική πολιτική της Ένωσης και, ως εκ τούτου, η ουσιαστική νομική βάση των αποφάσεων για την υπογραφή και τη σύναψη της συμφωνίας θα είναι το άρθρο 207 της ΣΛΕΕ.

               •Επικουρικότητα (σε περίπτωση μη αποκλειστικής αρμοδιότητας)

                  Η πρωτοβουλία εμπίπτει στην αποκλειστική αρμοδιότητα της ΕΕ (κοινή εμπορική πολιτική), σύμφωνα με το άρθρο 207 της Συνθήκης για τη λειτουργία της Ευρωπαϊκής Ένωσης (ΣΛΕΕ). Ως εκ τούτου, δεν εφαρμόζεται η αρχή της επικουρικότητας.

               •Αναλογικότητα

                  Η σύσταση της Επιτροπής συνάδει με την αρχή της αναλογικότητας.

                  Η διεθνής συμφωνία είναι η ενδεδειγμένη και αναγκαία νομική πράξη για τη θέσπιση μιας νομικής βάσης για τη συνεργασία και την αμοιβαία διοικητική συνδρομή σε τελωνειακά θέματα με τρίτη χώρα, δεδομένου του στόχου μας για συνεργασία με τη Λευκορωσία στον τομέα της τελωνειακής συνεργασίας, καθώς πρόκειται για την μόνη εναπομένουσα χώρα στα ανατολικά σύνορα της ΕΕ που προς το παρόν δεν καλύπτεται από καμία τελωνειακή συμφωνία.

               •Επιλογή της νομικής πράξης

                  Απόφαση του Συμβουλίου της Ευρωπαϊκής Ένωσης.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

                  Άνευ αντικείμενου

               •Διαβουλεύσεις με τα ενδιαφερόμενα μέρη

                  Άνευ αντικείμενου

               •Συλλογή και χρήση εμπειρογνωσίας

                  Άνευ αντικείμενου

               •Εκτίμηση επιπτώσεων

                  Στόχος της συμφωνίας είναι να βελτιώσει την εφαρμογή της τελωνειακής νομοθεσίας με τη συνεργασία και την αμοιβαία διοικητική συνδρομή μεταξύ των τελωνειακών αρχών της ΕΕ και της Λευκορωσίας.

                  Η εναρμόνιση των κανόνων και το άνοιγμα διαύλων επικοινωνίας με τη Δημοκρατία της Λευκορωσίας θα έχει θετικές επιπτώσεις.

                  Έμμεση θετική επίπτωση αναμένεται από τη βελτίωση της ορθής εφαρμογής της τελωνειακής νομοθεσίας, μέσω αμοιβαίας διοικητικής συνδρομής και τελωνειακής συνεργασίας. Ως εκ τούτου, θα μειωθεί η τελωνειακή απάτη, ιδίως το λαθρεμπόριο καπνού, και θα αυξηθούν τα τελωνειακά και φορολογικά έσοδα στην ΕΕ.

                  Το κείμενο της πιθανής συμφωνίας, κατόπιν διαπραγματεύσεων, θα είναι παρεμφερές με συμφωνίες που έχουν ήδη συναφθεί με γειτονικές χώρες της Λευκορωσίας και με άλλες χώρες της Ευρασιατικής Οικονομικής Ένωσης —της οποίας είναι μέλος η Λευκορωσία— οι οποίες διέπονται από τον ίδιο περιφερειακό τελωνειακό κώδικα.

                  Όσον αφορά την αμοιβαία διοικητική συνεργασία, σημαντικό τμήμα του περιεχομένου της είναι τυπικού και διαδικαστικού χαρακτήρα, επομένως, το σχέδιο κειμένου δεν θα πρέπει να τροποποιηθεί ουσιωδώς κατά τις διαπραγματεύσεις.

               •Καταλληλότητα και απλούστευση του κανονιστικού πλαισίου

                  Η παρούσα πρωτοβουλία δεν εντάσσεται στο πλαίσιο του προγράμματος βελτίωσης της καταλληλότητας του κανονιστικού πλαισίου (REFIT).

               •Θεμελιώδη δικαιώματα

                  Η σύσταση είναι συνεπής με τις Συνθήκες της ΕΕ και με τον Χάρτη των Θεμελιωδών Δικαιωμάτων της Ευρωπαϊκής Ένωσης.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Η συμφωνία συνεργασίας και αμοιβαίας διοικητικής συνδρομής σε τελωνειακά θέματα δεν θα έχει άμεσες επιπτώσεις στον προϋπολογισμό της ΕΕ.

               Η συμφωνία απαιτεί χρηματοδοτικούς και διοικητικούς πόρους για τη σύσταση και τη διαχείριση μεικτής επιτροπής και για πιθανές αποστολές και συζητήσεις με αντικείμενο την εφαρμογή της συμφωνίας.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εξουσιοδοτείται η Ευρωπαϊκή Επιτροπή να ξεκινήσει διαπραγματεύσεις για συμφωνία συνεργασίας και αμοιβαίας διοικητικής συνδρομής σε τελωνειακά θέματα (CCMAA) με τη Δημοκρατία της Λευκορωσίας

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να αρχίσει διαπραγματεύσεις, εξ ονόματος της Ευρωπαϊκής Ένωσης, με τη Δημοκρατία της Λευκορωσίας για συμφωνία συνεργασίας και αμοιβαίας διοικητικής συνδρομής σε τελωνειακά θέματα.

               Άρθρο 2

               Οι διαπραγματεύσεις διεξάγονται με βάση τις διαπραγματευτικές οδηγίες του Συμβουλίου που παρατίθενται στο παράρτημα.

               Άρθρο 3

               Η Επιτροπή διεξάγει διαπραγματεύσεις σε διαβούλευση με την [η ονομασία της ειδικής επιτροπής εισάγεται από το Συμβούλιο].

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        COM(2013)324

                     (2)

                        COM(2017)235 Ενότητα E.

                     (3)

                        COM (2018)846, σημείο A.2.7.

                     (4)

                        ΕΕ L 327/1 της 28.11.1997

                     (5)

                        ΕΕ L 239/1 της 9.9.1999

                     (6)

                        ΕΕ L 29/1 της 4.2.2016.

                     (7)

                        ΕΕ L 196/46 της 28.7.1999

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 4.11.2019
            [...](2019) XXX draft
            ΠΑΡΑΡΤΗΜΑ
            της
            σύστασης για ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η Ευρωπαϊκή Επιτροπή να ξεκινήσει διαπραγματεύσεις για συμφωνία συνεργασίας και αμοιβαίας διοικητικής συνδρομής σε τελωνειακά θέματα (CCMAA) με τη Δημοκρατία της Λευκορωσίας

               ΠΑΡΑΡΤΗΜΑ

               Σύσταση για απόφαση του Συμβουλίου με την οποία εξουσιοδοτείται η Ευρωπαϊκή Επιτροπή να ξεκινήσει διαπραγματεύσεις για συμφωνία συνεργασίας και αμοιβαίας διοικητικής συνδρομής σε τελωνειακά θέματα (CCMAA) με τη Δημοκρατία της Λευκορωσίας

               1.Αντικείμενο της προβλεπόμενης συμφωνίας

               Το πεδίο εφαρμογής της προβλεπόμενης συμφωνίας θα περιορίζεται σε θέματα που εμπίπτουν στην αρμοδιότητα της Ένωσης. Γενικός στόχος της προβλεπόμενης συμφωνίας θα είναι να αναπτυχθούν και να ενισχυθούν η συνεργασία και η αμοιβαία διοικητική συνδρομή σε τελωνειακά θέματα με τη Δημοκρατία της Λευκορωσίας. Ειδικότερος στόχος θα είναι να θεσπιστεί η νομική βάση για ένα πλαίσιο τελωνειακής συνεργασίας το οποίο αποσκοπεί, αφενός, στην ασφάλεια της αλυσίδας εφοδιασμού και τη διευκόλυνση του νόμιμου εμπορίου και, αφετέρου, στην εξασφάλιση αποτελεσματικών τελωνειακών ελέγχων, καθώς και στην προστασία των οικονομικών συμφερόντων της Ευρωπαϊκής Ένωσης καθιστώντας εφικτή την ανταλλαγή πληροφοριών, ώστε να διασφαλίζεται η ορθή εφαρμογή της τελωνειακής νομοθεσίας. Η προβλεπόμενη συμφωνία θα συναφθεί για απεριόριστο χρονικό διάστημα.

               2.Περιεχόμενο της προβλεπόμενης συμφωνίας

               Η προβλεπόμενη συμφωνία θα καλύπτει όλες τις διατάξεις που έχουν εκδοθεί από την Ευρωπαϊκή Ένωση και τη Δημοκρατία της Λευκορωσίας —καλούμενες επίσης τα συμβαλλόμενα μέρη— στην αντίστοιχη τελωνειακή τους νομοθεσία που διέπει την εισαγωγή, την εξαγωγή και τη διαμετακόμιση των εμπορευμάτων, καθώς και την υπαγωγή αυτών σε οποιοδήποτε άλλο τελωνειακό καθεστώς. Δεν εξαιρείται καταρχήν κανένα πεδίο που υπάγεται στην αρμοδιότητα της Ένωσης και για το οποίο ενδείκνυται η συνεργασία ή αμοιβαία διοικητική συνδρομή σε τελωνειακά θέματα.

               Κατά συνέπεια, η προβλεπόμενη συμφωνία θα πρέπει να καλύπτει πτυχές, όπως οι ακόλουθες:

               (1)Συνεργασία για τη βελτίωση της τελωνειακής νομοθεσίας, την εναρμόνιση και την απλούστευση των τελωνειακών καθεστώτων.

               (2)Καθιέρωση σύγχρονων τελωνειακών συστημάτων, συμπεριλαμβανομένων σύγχρονων τεχνολογιών εκτελωνισμού, διατάξεων για εγκεκριμένους οικονομικούς φορείς, αυτοματοποιημένων συστημάτων ανάλυσης και ελέγχου βάσει κινδύνων, απλουστευμένων διαδικασιών για τη θέση των εμπορευμάτων σε ελεύθερη κυκλοφορία, λογιστικών ελέγχων μετά τον εκτελωνισμό και διατάξεων για τη συνεργασία τελωνείων με επιχειρήσεις·

               (3)Διευκόλυνση και αποτελεσματικός έλεγχος μεταφορτώσεων και πράξεων διαμετακόμισης που πραγματοποιούνται μέσω των αντίστοιχων εδαφών τους. Συνεργασία και συντονισμός μεταξύ όλων των εμπλεκόμενων αρχών και υπηρεσιών στο έδαφός τους για τη διευκόλυνση της διαμετακόμισης. Επιδίωξη, όπου αρμόζει και ενδείκνυται, δυνατοτήτων συμβατότητας των αντίστοιχων συστημάτων τελωνειακής διαμετακόμισης.

               (4)Επαγγελματική δεοντολογία.

               (5)Ανταλλαγή, όπου ενδείκνυται και υπό τους όρους που θα καθοριστούν, σχετικών πληροφοριών και δεδομένων με τήρηση των κανόνων σχετικά με την εμπιστευτικότητα των ευαίσθητων δεδομένων και την προστασία των δεδομένων προσωπικού χαρακτήρα των συμβαλλόμενων μερών.

               (6)Συντονισμός των τελωνειακών δράσεων μεταξύ των τελωνειακών αρχών των συμβαλλόμενων μερών.

               (7)Αμοιβαία αναγνώριση των προγραμμάτων και των τελωνειακών ελέγχων εγκεκριμένων οικονομικών φορέων, συμπεριλαμβανομένων ισοδυνάμων μέτρων διευκόλυνσης του εμπορίου, όπου αρμόζει και ενδείκνυται και υπό τους όρους που θα καθοριστούν.

               (8)Δασμολογητέα αξία.

               (9)Αμοιβαία διοικητική συνδρομή.

               3.Λοιπές διατάξεις

               Οι εφαρμοστέοι κανόνες σχετικά με την εμπιστευτικότητα, την προστασία δεδομένων και τη χρήση πληροφοριών θα καθοριστούν σύμφωνα με τη σχετική ενωσιακή νομοθεσία.

               Η προβλεπόμενη συμφωνία θα περιέχει τις συνήθεις ρήτρες σχετικά με την εδαφική εφαρμογή, την έναρξη ισχύος, τη διάρκεια και την απαιτούμενη κοινοποίηση καταγγελίας.

               4.Μεικτή επιτροπή τελωνειακής συνεργασίας

               Η προβλεπόμενη συμφωνία θα προβλέπει μεικτή επιτροπή τελωνειακής συνεργασίας, η οποία θα μεριμνά για την εύρυθμη λειτουργία της προβλεπόμενης συμφωνίας· δύναται να λαμβάνει αποφάσεις και άλλα μέτρα, προκειμένου να υλοποιήσει τους στόχους της συμφωνίας.

               Σύμφωνα με το άρθρο 17 της ΣΕΕ, η Ένωση θα εκπροσωπείται στη μεικτή επιτροπή τελωνειακής συνεργασίας από την Επιτροπή, επικουρούμενη από εκπροσώπους των κρατών μελών.

               Μπορεί να συσταθεί ομάδα εργασίας για να εξετάζει τα τεχνικά ζητήματα που συνδέονται με την εφαρμογή της προβλεπόμενης συμφωνίας και να διατυπώνει σχετικές συστάσεις στη μεικτή επιτροπή τελωνειακής συνεργασίας.

               Η ομάδα εργασίας θα αποτελείται από εμπειρογνώμονες αμφοτέρων των συμβαλλόμενων μερών.

               Θα υποβάλλει εκθέσεις στη μεικτή επιτροπή τελωνειακής συνεργασίας, η οποία θα λαμβάνει τις κατάλληλες αποφάσεις ομοφώνως.

               5.Διαπραγμάτευση

               Η Επιτροπή θα πρέπει να υποβάλει στο Συμβούλιο έκθεση για την έκβαση των διαπραγματεύσεων και, κατά περίπτωση, για κάθε πρόβλημα που ενδέχεται να ανακύψει κατά τις διαπραγματεύσεις.